Борон-борон заманда булған, ти, бер бай. Ғүмере буйы, сит илдәрҙән тауарҙар алып ҡайтып, сауҙа итеп йәшәгән. Бына уға әкренләп ҡартлыҡ килеп еткән. Күҙе һуҡырайған. Күҙе һуҡырайғас, бөтә сауҙа эше улына тороп ҡалған.\nБер көндө йәш сауҙагәр, тауарҙарын тейәп, күрше ауылға баҙарға китә. Ауылды сыҡҡас, ҡәберлек янынан үтеп барғанда, ниндәйҙер ҡысҡырған тауыш ишетә. Ул күп уйлап тормай, ҡәберлеккә инеп китә. Инһә, ни күҙе менән күрһен, ике кеше бер мәйетте ҡаҙып алғандар ҙа туҡмап яталар, ти. Егет уларҙан:\n— Ниңә туҡмайһығыҙ уны? — тип һораған. Тегеләр:\n— Ул беҙҙән егерме биш һум аҡса алғайны, шуны түләмәйенсә үлеп китте, — тиҙәр. Егет быларға егерме биш һум аҡса бирә. Мәйетте туҡмауҙан туҡтайҙар. Үҙ юлдарына китәләр.\nЕгет тә үҙ юлы менән китә. Баҙарға барып ингәс, ғәжәп хәл була: күп тә үтмәй, халыҡ был егеттең тауарҙарын һатып алып та бөтә. Егет бик күп аҡса йыя. Өйгә ҡайтҡас, егеттең атаһы ла шатлана, уның үҙ ғүмере буйы сауҙа итеп, бер ҡасан да был тиклем тиҙ һата алғаны булмаған, ти.\nСауҙагәрҙең атаһы килтергән тауарҙары бөтә. Хәҙер ул үҙе тауар алыу өсөн сит илгә китергә тейеш була. Шул саҡ һуҡыр атаһы улына:\n— Сәйәхәткә китеү өсөн иптәш алып ҡайт, — ти.\nЕгет баҙарға бара. Бер кослө генә егетте осрата ла уға бөтәһен дә һөйләп бирә. Егет барырға риза булғас, сауҙагәр атаһына алып ҡайта. Атаһы бер йомортҡа бешерергә ҡуша. Йомортҡа бешкәс, уны һуҡыр көйө еп менән уртаға бүлә лә үлсәгескә һалырға ҡуша. Үлсәгестең бер яғы баҫып төшә. Атаһы:\n— Тигеҙме? — тип һорай. Егет:\n— Тигеҙ түгел, — ти. Шунан һуң ҡарт:\n— Һеҙ, улым, бер-берегеҙгә хыянат итерһегеҙ, һеҙгә икегеҙгә барырға ярамай. Улым, бар, булмаһа икенсе кеше эҙләп ҡара, — ти.\nЕгет теләр-теләмәҫ кенә сығып китә. Баҙар ситендә бойоғоп ҡына баҫып торған бер егет янына килә. Бойоҡ егет үҙе төҫкә матур ғына була. Сауҙагәр был егетте үҙенә юлдаш булырға саҡыра. Егет риза була. Икеһе өйгә ҡайталар. Атаһы тағы ла йомортҡа бешертә. Уны еп менән урталайға бүлә. Үлсәп ҡарайҙар. Был юлы.шул тиклем тигеҙ бүленгән була, үлсәгестең ике яғы ла тип-тигеҙ, ти. Шунан атаһы:\n— Бына был егет һиңә ысын юлдаш буласаҡ. Уның менән юлға сыҡһаң да ярай. Бер-берегеҙгә хыянат итмәҫһегеҙ, — ти.\nЕгеттәр юлға йыйына башлайҙар. Йыйынып бөткәс, атаһы уларҙы саҡырып ала ла юлда нимәләр осраясағын әйтеп бирә:\n— Бер аҙна барғас, һеҙгә бер шишмә осрар. Ат ашатыу өсөн үләне бик уңған, ял итеү өсөн бик уңайлы ер булыр, һеҙ унда туҡтамағыҙ. Тағы ла бер аҙ ер барғас, бер күл буйына барып сығырһығыҙ. Быныһы ла үләне уңған, кеше аяғы баҫмаған, уңайлы бер урын булыр. Ләкин туҡтамағыҙ. Тағы ла бер аҙ киткәс, бер диңгеҙ буйына барып сығырһығыҙ. Бында үлән бигерәк тә яҡшы булыр. Ҡарағыҙ уны, бында ла туҡтай күрмәгеҙ. Әгәр ошо урындарҙа туҡтаһағыҙ, һәләк булырһығыҙ. Юлда бер-берегеҙгә хыянат итмәгеҙ, — ти.\nЕгеттәр юлға сығалар. Бер аҙна барғас, бер шишмә янына барып сығалар. Кис була. Үләне шундай уңған, ти, етмәһә, бында кеше лә аяҡ баҫмаған, ти. Хеҙмәтсе егет:\n— Бына ошонда туҡтарға кәрәк. Бындай яйлы урынды осратып .булмаҫ, — ти икән. Сауҙагәр, бер аҙ ҡарап торғас, атаһының әйткән һүҙҙәрен иҫкә төшөрә:\n— Был бит атай әйткән урып, бында туҡтамайыҡ, — ти.\n— Атайың юҡты һөйләгәндер әле, бер нәмә лә булмаҫ, әйҙә туҡтайыҡ, — ти хеҙмәтсе. Сауҙагәрҙе шунда ҡунырға күндерә. Йоҡларға ятҡанда, хеҙмәтсе егет ҡарауылда ҡала. Теге йоҡлап китә.\nБер ваҡыт шншмә яғынан бер әбей килә. Ҡулында әйбере лә бар, ти. Ул, хеҙмәтсе егет янына килеп, уға ҡулындағы әй-берҙе һуҙа:\n— Эй, балаҡайҙарым, асыҡҡанһығыҙҙыр. Үҙегеҙҙе бик тәмле ҡатыҡ менән һыйлайым әле. Юлығыҙ уңып, имен генә йөрөп ҡайтығыҙ, — ти. Хеҙмәтсе егет рәхмәт әйтеп ҡатыҡты ала. Ҡарсыҡ китеү менән ҡатыҡты шишмәгә түгә. Түгеү менән шишмәнең бер тамсы һыуы ла ҡалмай, ҡороп бөтә. Егет әкрен генә теге ҡарсыҡтың артынан китә. Бер аҙ барғас, ҡая эсендә бәләкәй генә ут күренә. Егет, шунда барып, ишек төбөндә туҡтай. Әҙерәк торғас, теге ҡарсыҡтың тауышы ишетелә. Ул иң бәләкәй улына: «Бар, улым, тегеләр ҡатыҡты ашап үлгәндәрҙер инде. Әйберҙәрен йыйыштырып килтер», — ти. Бәләкәй улы ишектән сыҡҡас та, хеҙмәтсе егет ^ылыс менән башын өҙөп үлтерә.\nҠарсыҡ икенсе улын ебәрә. Егет икенсе улын да үлтерә. Ҡарсыҡ өсөнсө улын ебәрә. Өсөнсө улын да егет үлтергәс, ҡарсыҡ түҙмәй, үҙе китергә була. Ҡарсыҡ ишектән сығыу менән, егет уның да башын өҙә саба.\nБөтәһен дә үлтереп бөткәс, егет өйҙөң эсенә инә. Бер ишекте асып ҡараһа, бүлмә эсе туп-тулы баҡыр аҡса, ти. Йәнәшә-һендәге икенсе ишекте асып ҡараһа, бүлмә эсе туп-тулы көмөш аҡса, ти. Өсөнсө ишекте асып ҡараһа, бүлмә туп-тулы алтын аҡса, ти. Уның йәнәшәһендәгө тағы бер ишекте асып ҡараһа, бүлмәлә бик һылыу бер ҡыҙ ултыра, ти. Ҡыҙ, егет инеү менән:\n— Эй, бәхетһеҙ егет, һин нисек бында килеп эләктең? Минең өс ағайым бар. Улар хәҙер һине юҡ итерҙәр. Бар тиҙерәк сыҡ, — ти. Егет эштең нисек булғанлығын барын да аңлатып бирә. Ҡыҙ:\n— Улай булғас, мин һинең менән китәм, һин минеке, мин һинеке, — ти. Егет:\n— Минең хәҙергә ваҡытым юҡ. Мин һине өс йыл, өс ай, өс көндән килеп алырмын, һин бөтә байлығыңды тейәп, шул ваҡытҡа юлға сығып торорһоң, — ти. Ҡыҙ риза була.\nХеҙмәтсе егет әйләнеп ҡайтҡанда, сауҙагәр йоҡоһонан әлө уянмаған була. Хеҙмәтсе сәй ҡайната ла егетте уята. Егет торғас:\n— Берәй хәл булманымы? — тип һорай.\n— Бер нәмә лә булманы, — ти хеҙмәтсе.\nСәй эсеп алғас, юлға сығалар. Көнө буйы барғас, былар бер күл янына барып етәләр. Егет, атаһының һүҙҙәрен иҫенә төшөрөп, бында туҡтамаҫҡа була. Хеҙмәтсе был юлы ла егетте ҡунып китергә өндәй. Өгөтләй торғас, егет риза була, әммә:\n— Был юлы инде мин ҡарауыллайым, ә һин йоҡла, — ти. Хеҙмәтсе егет риза булмай. Ҡарауылға был юлы ла үҙе ҡала. Сауҙагәр йоҡлағас, хеҙмәтсенең ҡолағына ниндәйҙер бер илаған тауыш ишетелә. Егет шунда китә. Бара, күл буйында бик матур бер ҡыҙ илап ултыра. Егет:\n— Ниңә илайһың? — тип һорай.\n— Бына шул кул төбөндә ун ике башлы бер дейеү йәшәй. Ул батшаға көн дә бер кешене ашарға биреп торорға ҡушты. Әгәр ул баш тартһа, бөтә батшалығын ҡырып бөтәсәк. Мин шул батшаның ҡыҙы инем. Бөгөн сират миңә етте, тиҙерәк кит, юғиһә һине лә ашар, — ти. Егет ҡыҙға ҡасып торорға ҡуша, ә үҙе дейеү менән алышырға китә.\nБер заман күл өҫтөнә бер-бер артлы ун ике баш килеп сыға. Егет сыҡҡанын бер киҫеп ырғыта, һуңынан кәүҙәһен тураҡлап, әрҙәнә итеп өйөп ҡуя. Ҡыҙ килеп сыға ла егетте ҡосаҡлап илай. Егет:\n— Хәҙер һин атайың янына ҡайт. Ҡайтҡанда, бер генерал осрар, һин уға булған хәлде һөйләп бирерһең, — ти. Ҡыҙ шатланып өйөнә ҡайтып китә.\nҠыҙ ҡайтып киткәс, егет бер ҡаяны күтәрә лә дейеү баштарын шуның аҫтына ырғыта.\nҠыҙ ҡайтып килгәндә, ысынлап та уға бер генерал осрай. Ҡыҙ уға булған хәлде һөйләп бирә. Генерал ҡыҙға иҫкәртеп ҡуя:\n— Әгәр ҙә атайыңа дейеүҙе мин үлтерҙе тип әйтмәһәң, мин һине үлтерәсәкмен, — ти. Ҡыҙ атаһына, теләмәһә лә, шулай әйтергә мәжбүр була.\nБатша шул тиклем шатлана, шунда уҡ ҡыҙын генералға кейәүгә бирергә була. Туйға батшалыҡтағы бөтә кешеләрҙе лә саҡырырға ҡуша. Ҡыҙ, һарайҙың сарҙағына менһә, йыраҡта, аттар янында, бер егетте күреп ҡала. Атаһынан уны ла туйға килтереүҙәрен һорай. Батша ул егетте лә туйға килтерергә ат ебәрә. Был теге хеҙмәтсе егет була. Ул иптәшенә йоҡо дарыуы еҫкәтә лә үҙе туйға китә. Ҡыҙ, уны күреү менән сарҙаҡтан төшөп, егетте атаһы янына алып бара, үҙен ҡотҡарған кеше ошо егет булыуын әйтә. Ә генерал:\n— Мин ҡотҡарҙым, — ти. Тикшереү өсөн халыҡ дейеүле күл янына китә. Шунан генерал:\n— Бына шунда әрҙәнә итеп өйҙөм инде, — ти. Халыҡ:\n— Ә баштары ҡайҙа? — тип һорай. Генерал аптырап ҡала. Егет шул саҡта ҡая аҫтынан ун ике дейеү башын килтереп сығара. Генералды алдағаны өсөн ат Ҡойроғона тағып йөрөтәләр. Халыҡ, һарайға ҡайтып, туй яһай.\nЕгет батшаға ҡыҙын өс йыл үткәс килеп аласағын, шул ваҡытҡа юлға сығарып ҡуйырға ҡуша ла аттар янына китә. Ул, килгәндә инде икенсе таң атып килгән була. Сәй ҡайната ла\_ егетте уята. Егет:\n— Ул-был булманымы? — тип һорай.\n— Бер нәмә лә булманы, атайың яңылышҡан икән, — ти хеҙмәтсе.\nИртә менән тағы ла юлдарын дауам итәләр. Тағы ла бер ай барғас, диңгеҙ янына килеп сығалар. Көн бөтөнләй кисләгән була. Был урын бигерәк тә матур, ти. Хеҙмәтсе:\n— Бына, ҡунырға ниндәй яйлы урын. Әйҙә, шунда ҡунайыҡ, — ти. Сауҙагәр, атаһының һүҙҙәрен иҫенә төшөрөп:\n— Юҡ, исмаһам, атайымдың бер һүҙен тотайыҡ, — ти. Ләкин хеҙмәтсе егетте иркенә ҡуймай. Өгөтләп, күндерә.\n— Тик был юлы ҡарауылда мин торам. Атай: «Бер-берегеҙгә хыянат итмәгеҙ», — тине бит. һин ике ҡарауылда торҙоң, ә мин торғаным юҡ әле, — ти.\nЕгеттең йоҡларға яҡын да килмәйәсәген белеп, хеҙмәтсе йоҡларға тип, арба аҫтына инеп киткән кеше була. Егет бер аҙ ултыра ла, сәй ҡайнатырға һыу алырға тип, диңгеҙгә төшә. Яр буйына килһә, ни күҙе менән күрһен, яр ситендәге таш өҫтөндә бер ҡыҙ ултыра. Егет шунда уҡ уға ғашиҡ була. Ләкин ҡыҙ оҙаҡ тормай, һыуға һикерә. Егет:\n— Үлһәм үлермен, мин унһыҙ йәшәй алмайым,— тип, уның артынан һыуға һикерәм тигәндә генә, артынан берәү тотоп ала. Был теге хеҙмәтсе була. Ул егетте йоҡламайынса күҙәтеп ултырған икән.\n— Туҡта, һин былай төшһәң, үлерһең, — тип, икеһе ике өйрәккә әүереләләр ҙә һыу төбөнә төшөп китәләр. Ҡыҙ бер ҡапҡанан инеп китә, егеттәр ҙә уның артынан ҡалмайҙар, ти. Бара биргәс, улар бер ауылға килеп сығалар. Бәләкәй генә бер балсыҡ өй янына килеп туҡтайҙар. Өй эсендә бер ҡарсыҡ илай.\n— Эй, балаларым, исмаһам, икеһенең береһе ер өҫтөнән әйләнеп ҡайтманы. Инде күҙҙәрем дә күрмәй башланы. Үлгәнсе, исмаһам, балаларымдың тауыштарын ишетһәм дә риза булыр инем, — ти.\nШул ваҡытта был ике егет уның улдары булып ҡайтырға кәңәшләшәләр ҙә өйгә инәләр.\n— Әсәй, беҙ әйләнеп ҡайттыҡ, — тиҙәр. Ҡарсыҡ, шатланып, тағы ла илап ебәрә. Шулай итеп, былар өсәү йәшәй башлайҙар.\nЕгет алтын сәсле ҡыҙҙы уйлап һарғая башлай. Бер көндө хеҙмәтсе егет ҡарсыҡҡа:\n— Әсәй, ағайымды өйләндерергә кәрәк ине, — ти. Ҡарсыҡ шатланып риза була. Теге алтын сәсле ҡыҙҙы әйткәс, ҡарсыҡ ҡаршы төшә. Уландары бик көсләшкәс, яусы булып барырға риза була.\nҠарсыҡ батша һарайы янына барһа, батша ҡыҙы сарҙаҡта баҫып тора, ти. Ҡыҙ ҡарсыҡты йыраҡтан күреп ҡала ла:\n— Әбей, миңә яусы булып киләһеңме. Мин улдарыңа бер шарт ҡуям. Әгәр шуны үтәһәләр, барырмын. Улар берәй ергә ҡасһын, әгәр мин таба алмаһам, уларға кейәүгә сығам, — ти.\nҠарсыҡ ҡайтып эштең ниҙә икәнен һөйләп бирә. Был ике егет, бер аҙ уйланып торғас, ете ҡат ер аҫтына йәшенәләр. Ҡарсыҡ тағы ла һарайға китә. Ҡыҙ сарҙаҡтан уҡ ҡысҡырып, әбейҙе ҡаршылай.\n— Әбей, килеп йөрөмә, улдарың ете ҡат ер аҫтында, — ти. Ҡарсыҡ ҡайғырып ҡайтып китә. Икенсе ҡат егеттәр ете ҡат\nкүк артына ҡасалар. Был юлы ла батша ҡыҙы ҡарсыҡты ярты юлдан бороп ҡайтара. Егеттәр ҡарсыҡтың яңынан барыуын һорайҙар. Был юлы бик матур шәл мепән күлдәк кейеп барырға ҡушалар. Ҡарсыҡ кейенеп китә. Урам буйлап барғанда, бөтә ауыл халҡы ҡарсыҡтың күлдәгенә һоҡланып ҡарап ҡала. Батша ҡыҙы ла ҡарсыҡтың янына сарҙаҡтан югереп төшә, уны һарайға алып инә. Ҡарсыҡтың кейеменән күҙен дә алмай икән.\n— Мин кейеп кенә торайым әле, — тип, күлдәкте һорап ала. Кейеп кенә бөткәс, теге ике егет, ҡыҙҙың ике яҡ ҡулбашынан һикерә лә төшә. Ҡыҙ, шунда ғына үҙенең отолғанын аңлап, сауҙагәр егеткә кейәүгә сығырға була. Бик ҙур туй яһап, шул һарайҙа йәшәй башлайҙар, ти.\nӨс йыл йәшәгәс, егеттең бик ҡайтаһы килә башлай. Был турала ҡатынына әйткәс, уныһы риза була. Бик күп байлыҡ тейәп, өсәүләп ҡайтып китәләр. Бер аҙҙан теге күл янына килеп етәләр. Хеҙмәтсе егет сауҙагәргә көтөп торорға ҡуша, ә үҙе күл буйына китә. Барһа, нәҡ шул һөйләшкән ваҡытҡа, әйберҙәрен тейәп, теге ҡыҙ көтөп кенә тора икән. Бөтә байлығы менән был ҡыҙҙы ла үҙҙәре менән алып, юлдарын дауам итәләр. Бына теге шишмә янына килеп етәләр. Хеҙмәтсе егет шишмә янына китә. Барһа, теге ҡыҙ, бөтә байлығын тейәп, көтөп тора,- ти. Былар был ҡыҙҙы ла алып, байығып ҡайтып китәләр.\nҠайтҡас, сауҙагәр хеҙмәтсе Менән байлыҡты бүлешеп алырға була. Шул саҡ хеҙмәтсе егет:\n— Өс йылдан артыҡ икәү бергә йөрөнөк, ләкин бер генә ваҡытта ла икәү һәйбәтләп һөйләшен ултыра алманыҡ. Әйҙә, бер рәхәтләнеп һөйләшеп йөрөйөк әле, — ти. Егет риза була. Икеһе әкрен генә һөйләшеп, ялан буйлап китеп баралар, ти. Хеҙмәтсе егет: — Хәтерләйһеңме, ҡәберлектә һин бер мәйетте аҡса биреп туҡмауҙан ҡотҡарғайның. Ошо мәйет мин инде. Мин ике йыл, ике ай, ике аҙнаға ғына һорап сыҡҡайным. Хәҙер минең ваҡыт бөттө, ун минут ҡына ҡалды. Был булған байлыҡтар үҙеңә ҡалыр, ә хәҙер миңә үлергә ваҡыт етте. Сауҙагәр егет уны хөрмәтләп күмә, үҙе өс ҡыҙ менән тороп ҡала. Улар хәҙер ҙә бик татыу, бергә-бергә йәшәп яталар, ти.


Балаларҙы үҙ янына һыйындырған йәш әсә\n6 Ноябрь 2019, 22:00\nИҙелбаҡ ауылында йәшәүсе Елена һәм Дмитрий Расторгуевтар 2019 йылдың февраленән ҡапыл биш балалы ғаиләгә әүерелә - бер туған апаһы сабыйы менән янғында һәләк булғас, уның балаларына үҙенә аҫрауға ала йәш хужабикә.\nЕлена урындағы магазинда һатыусы булып эшләй.Йәш кенә булыуына ҡарамаҫтан был ҡыҙ башынан бик күп һынауҙар үткән, әммә ул тормошҡа йылмайып баға һәм ҡыйыу ҡарай. Әйткәндәй, ҡыҙ шул тиклем матур итеп башҡортса һөйләшә, баҡтиһәң, әсәһе башҡорт, атаһы рус булған, ҡыҙ бәләкәй генә саҡта атаһы вафат булған, әсәһе ҡыҙын башҡорт класына биргән. Елена хәҙер русса ла, башҡортса ла иҫ китмәле таҙа һәм килешле һөйләшә. Ғөмүмән, был ғаилә хаҡында ентекләп гәзиттә мәҡәлә әҙерләргә ниәтләйбеҙ.


Татарстан — Яңы Ғасыр — Башҡорт Википедияһы\nТатарстан — Яңы Ғасыр\nТатарстан — Яңы Быуат\nтатар. Татарстан — Яңа Гасыр, рус. Татарстан — Новый Век\nТатарстан, Башҡортостан, Ҡырым, Рәсәй, Ер\nТатарстан — Яңы Быуат (татар. Татарстан — Яңа Гасыр) — Татарстандың ике дәүләт телендә тапшырыусы телерадиокомпанияһы. Уның составына Татарстандың берҙән-бер юлдаш каналы — ТНВ, «Болғар радиоһы» (2012 йылдың 1 ғинуарына тиклем — «Яңы ғасыр» радиоһы), «Love-радио» радиоһының Ҡазан филиалы, «На волне Татарстана — Татарстан дулҡынында» гәзите инә. 2012 йылдың 15 июненән яңы «ТНВ—Планета» каналы тәҡдим ителде. Өфөлә хәбәрсе пункты эшләй.\nАсыҡ акционер йәмғиәте 2001 йылдың 17 майында теркәлде.\nКанал 2002 йылдың 26 авгусында эшләй башланы.\nТелеканал үҙенең эшмәкәрлек осоронда логотибын алмаштырҙы, хәҙергеһе — икенсеһе.\n2002 йылдың 26 авгусынан 2007 йылдың 2 сентябренә тиклем логотип өс хәрефле ТНВ яҙыуынан — симметрия һыҙыҡтары күк, ә логотип үҙе 30 процентҡа тиклем аҡ төстә үтә күренмәле ине һәм ул экрандың өҫкө һул мөйөшөндә торҙо.\n2007 йылдың 3 сентябренән хәҙерге ваҡытҡа тиклем логотип өс йәшел таҫманан тора (һәр таҫма үҙенә айырым йәшел төҫмөргә эйә), унда «ТНВ», аҫтағы өлөштә «ТАТАРСТАН» һүҙҙәре яҙылған. Ул экрандың өҫкө уң мөйөшөнә ҡуйылған.\nПрограммала[үҙгәртергә | вики-тексты үҙгәртергә]\nТелеканалдың потенциаль аудиторияһы — 35 миллион кеше. Ер юлдашы аша ТНВ Рәсәй төбәктәренә, БДБ илдәренә, Азия менән Европа илдәренең күпселегенә үҙ сигналын тарата.\nhttps://ba.wikipedia.org/w/index.php?title=Татарстан_—_Яңы_Ғасыр&oldid=628085 ҡабул ителгән\n2002 йылда эшләй башлаған телеканалдар\nБыл бит һуңғы тапҡыр 04:36 20 октябрь 2016 үҙгәртелгән.


Изгелектең юҡтыр сиктәре\n11 Апрель 2019, 11:04\n«Изгелек эшлә лә, һыуға һал – халыҡ белер, халыҡ белмәһә – балыҡ белер» тигәндәй, беҙҙең халыҡта башҡарған изге ғәмәлдәрен ҡысҡырып әйтеп барыу ғәҙәте юҡ. Шулай ҙа башҡаларға тәҡдим итерҙән алда редакция тарафынан яһалған ғәмәлдәрҙең бер нисәүһен иҫкә төшөрөп китеү хилаф булмаҫ.\n«Изгелек эшлә лә, һыуға һал – халыҡ белер, халыҡ белмәһә – балыҡ белер» тигәндәй, беҙҙең халыҡта башҡарған изге ғәмәлдәрен ҡысҡырып әйтеп барыу ғәҙәте юҡ. Шулай ҙа башҡаларға тәҡдим итерҙән алда редакция тарафынан яһалған ғәмәлдәрҙең бер нисәүһен иҫкә төшөрөп китеү хилаф булмаҫ. Мәҫәлән, йыл да «Мәктәпкә йыйынырға ярҙам ит» акцияһында ҡатнашабыҙ, приютта тәрбиәләнеүселәргә көҙгө уңыштан ауыҙ иттерҙек, аҙ тәьмин ителгән 3 ғаиләне 2019 йылдың тәүге өс айына «Ейәнсура таңдары» гәзитенә яҙҙырҙыҡ...\n«Ейәнсура мәғлүмәт үҙәге» директоры вазифаһын башҡарыусы Виктория Куянова үҙе етәкләгән «Зианчуринская жизнь» төркөмө тарафынан социаль селтәрҙә ойошторолған акция тураһында һөйләй:\n– Район мәҙәниәт йорто (А. Бурулев) приютта тәрбиәләнеүселәрҙе көҙгө каникулда 2Д киноға саҡырҙы. Мәҙәниәт хеҙмәткәрҙәре 18 балаға «Дикие предки» мультфильмын тәҡдим итте. Файҙалы ла, күңелле лә булды ял: балалар фильм да ҡараны, уның геройҙарының насар һәм яҡшы ҡылыҡтарын тикшерҙе лә.\n«Престиж» салоны хужабикәһе Ольга Новицкая редакцияның акция үткәреүен белеп ҡалып, ҡатнашырға теләк белдерҙе. Унда эшләүсе парикмахерҙар социаль приютта ваҡытлыса йәшәүсе үҫмер малайҙарҙың сәсен бушлай модалы итеп ҡырҡып ебәрҙе. Үҙҙәренең «егеттәрски» булып китеүҙәрен күреп, уларҙың ҡыуанғандарын күрһәгеҙ!\n...Беҙ байрамдарҙа теттереп күңел асабыҙ. Кафеларҙа юбилейҙар үткәрәбеҙ. Фейерверктар (әйткәндәй, хаҡы – уртаса\nике мең һум) шартлатабыҙ. Арлы-бирле кейелгән әйберҙәрҙе сүплеккә ырғытабыҙ. Шул уҡ ваҡытта ашарға икмәк менән картуфтан (уныһы ла булмаҫҡа мөмкин) башҡа ризыҡ күрмәгәндәр күпме! Ә ата-әсәһе эскән, һыуыҡтан күгәреп ҡатҡандар? Улар иһә күңел йылыһына, яҡшы мөғәмәләгә үтә лә мохтаж. Битараф булмайыҡ, ҡулыбыҙҙан килгәнсә ярҙам итәйек.\nХөрмәтле гәзит уҡыусылар, районыбыҙ йүнселдәре! Ошоно күҙҙә тотоп, «Изгелектең юҡтыр сиктәре» тигән яңы рубрика асырға булдыҡ һәм уны Башҡортостандың 100 йыллығына бағышлайбыҙ. Әгәр һеҙ мохтаж балаларға ярҙам итергә риза булһағыҙ – рәхим итегеҙ. Был йәһәттән ниндәйҙер уй-фекерҙәрегеҙ, идеяларығыҙ булһа, редакцияға 2-11-45; 2-11-25, 2-15-26 телефондарына шылтыратығыҙ, социаль селтәрҙәрҙә «Ейәнсура таңдары» һәм «Зианчуринские зори (Зианчуринская жизнь)» төркөмдәренә яҙығыҙ!


Сабый ғүмерҙәре өҙөлмәһен!\n4 Декабрь 2020, 00:20\nБашҡортостан Республикаһында демография хәл контролә тотола. Беҙҙең төбәктә тыуымды арттырыу һәм аборттар һанын кәметеү маҡсатында ведомство-ара “Ғүмер бүләк ит!” тип аталған практик проект әҙерләнгән. Ул 2020-2024 йылдарға иҫәпләнгән.\nПроект сиктәрендә БР-ҙың Һаулыҡ һаҡлау, Хеҙмәт һәм халыҡты социаль яҡлау министрлыҡтары, Матбуғат һәм киң мәғлүмәт саралары буйынса агентлыҡ ҡатын-ҡыҙҙар консультацияларында, ауыр хәлдә ҡалған ҡатын-ҡыҙҙарға ярҙам күрһәтеү үҙәктәрендә медицина-социаль кабинеттарын ойоштороуҙы маҡсат итеп ҡуя. Улар call-үҙәктәр эшләйәсәк, социаль хеҙмәттәр күрһәтеләсәк.


Күргәҙмәлә — ил тарихы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәйәсәт » Күргәҙмәлә — ил тарихы\nКүргәҙмәлә — ил тарихы 23.11.2011 // Сәйәсәт\nРеспубликала Рәсәй Федераль Йыйылышының Дәүләт Думаһына алтынсы саҡырылыш депутаттарын һайлауға әҙерлек әүҙем бара. Кисә Әхмәтзәки Вәлиди исемендәге милли китапханала асылған "Һайлауҙар тарихы — ил тарихы" күргәҙмәһе лә быға миҫал. Уны Башҡортостандың Үҙәк һайлау комиссияһы, республиканың Мәҙәниәт министрлығы, Башҡортостан Хөкүмәте ҡарамағындағы Архив эштәре буйынса идаралыҡ ойошторған.\nҺайлаусылар араһында хоҡуҡи мәҙәниәт булдырыуҙы маҡсат итеп ҡуйған күргәҙмә китапхананың яңы ғына ремонтланған өсөнсө ҡатында бара. Стендтарҙа һирәк китаптар, текстар, манифестар, закондар ҡуйылған. Документтарҙың күбеһе XX быуат башында нәшер ителгән. Улар илдә Дәүләт Думаһының барлыҡҡа килеү осорон сағылдыра, Өфө губернаһының Дәүләт Думаһына һайлауҙар тураһындағы комиссияһы ултырыштары хаҡындағы мәғлүмәттәр ҙә ҙур ҡыҙыҡһыныу уята. Экспозицияла төрлө осорҙарҙы һүрәтләгән листовкалар, лозунгтар күп.\nКүргәҙмәне ойоштороусылар фекеренсә, сара мәктәп уҡыусылары һәм өлкәндәр өсөн дә әһәмиәтле.\n— Бында килеүселәр һирәк мәғлүмәттәр менән танышыу мөмкинлегенә эйә. Материалдар 1917 йылғы революция осоронан алып бөгөнгө көнгәсә һайлау тарихын сағылдыра, — тине Башҡортостан буйынса Үҙәк һайлау комиссияһы рәйесе Хәйҙәр Вәлиев.\nКүргәҙмә сиктәрендә йәш һайлаусылар ҡатнашлығында дискуссия майҙансыҡтары ойоштороласаҡ. Шул уҡ көндө китапханала "Йәштәр һәм һайлауҙар" темаһына фекер алышыу булды. Уны республиканың Йәштәр палатаһы әҙерләгән.\n"Һайлауҙар тарихы — ил тарихы" күргәҙмәһе 12 декабргә тиклем дауам итәсәк.


Бөгөн баш ҡала майҙандарында бал йәрминкәләре үтте. Һатыусылар республиканың 30-ҙан ашыу төбәгенән килгән. Якутов исемендәге паркта йүкә, сәскә, ҡарабойҙай балын һәм балдан эшләнгән продукцияларҙы алырға мөмкин. Ошонда уҡ лаборатория ла эшләй.\n30 йылдан ашыу умарта тотҡан Дания Юлферова балдың сифатын шунда уҡ билдәләй ала. Быйыл ғына һығылған бал тигеҙ генә яғылып тора, ә ағыҙған ваҡытта ебәк таҫма һымаҡ һуҙылып төшә. Умартасы һөнәре белем генә түгел, оҫталыҡ та, уңғанлыҡ та талап итә, ти Дания ханым. Сөнки ҡорттарҙың төрлө ауырыуҙарына ҡаршы көрәшергә лә, яңы эш ысулдарын үҙләштереп барырға ла кәрәк.\nҺауа торошо ла ныҡ йоғонто яһай. Быйыл йәй туҡтауһыҙ яуған ямғырҙар умартасылар алдында ҙур һынауҙар ҡуйған. Ишембай районынан Динисламовтар ғаиләһе хатта умарталарын тейәп 100 километр алыҫлыҡҡа, Бөрйән районы сигенә китергә мәжбүр булған. Бөгөн улар Алатау түбәһендә йыйған йүкә балын тәҡдим итә.\nБал тәмле генә түгел, шифалы ла, был ризыҡты мең төрлө сирҙән дауа тип әйтергә лә мөмкин. Умартасылар әйтеүенсә, бал экологик яҡтан таҙа, файҙалы продукт, уның һәр тамсыһы алтынға бәрәбәр.\nЙәрминкәлә хаҡтар артыҡ тешләшмәй, бер кило балдың хаҡы яҡынса 500-750 һум тирәһе. Солоҡ балы юҡ, әммә уны һораусылар күп. Майҙанда лаборатория ла эшләй, ошонда уҡ һатып алған продукцияның сифатын тикшерергә мөмкин. Был хеҙмәт менән ҡулланыусылар ҙа, артыҡ иғтибар итмәүселәр ҙә бар.\nБөгөн Өфө халҡына умартасылар 5 мең килограммдан ашыу бал тәҡдим итте. Яңы уңыш йәрминкәләре Өфөлә киләһе ял көндәрендә лә дауам итә. Баш ҡала майҙандарында ауыл хужалығы продукцияһы менән сауҙа итеү ойошторола.


Һоҡланам » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Һоҡланам\nҺоҡланам 17.09.2014 // Әҙәбиәт\nРиф Мифтаховтың шиғриәте күңелемә күптән яҡын. Бына нисәмә йыл инде уның ижади үҫешен күҙәтеп киләм, уңышлы шиғырҙарына үҙем яҙғандай ҡыуанам.\nӘҙәбиәткә шағирҙар тулҡын-тулҡын булып килеүсән. Быуын-быуын тип тә әйтер инем мин. Бала саҡтан уҡ һуғыштың афәттәрен күргән, тырма-һабандарға ат булып егелгән беҙҙең быуын өсөн асылған әҙәбиәт ишегенән оҙаҡ та тормай Риф Мифтаховтар быуыны килеп керҙе. Донъяға әйтер һүҙебеҙ булған кеүек, уларҙың да үҙ фекере бар ине. Ҡәһәрле зилзиләнең утлы тыны ул быуынды ла өтөп алырға өлгөргәйне. Бына шуға күрә лә Риф Мифтахов үҙенең тәүге китабын “Өскөл хаттар” тип атауы бер ҙә ғәжәп булманы. Өскөл хаттарҙың нимә икәнен ул саҡта үҫкән малайҙар яҡшы белә: фронттан яҙылған һалдат хәбәрҙәре улар. Һуғыш темаһы артабан да шағирҙы уның ижад юлдары буйлап оҙата йөрөнө.\nЗаманында күренекле тәнҡитсе Ким Әхмәтйәнов, шағирҙың тәүге йыйынтығына юғары баһа биреп, былай тигәйне: “Риф Мифтахов – өскөл хаттарҙан хәреф танырға өйрәнгән быуын вәкиле. Уның һуғыш фажиғәләренә арналған әҫәрҙәре ғүмерлек һабаҡҡа һәм антҡа әүерелә”. Шағир үҙе лә “Һуғыш тураһында бик күп яҙҙыҡ” тигән шиғырында:\nҺуғыш уты ҡабат ҡабынасаҡ,\nБеҙ туҡтаһаҡ уны яҙыуҙан,\n– тигән һығымтаға килде.\nЫсын шағир булыу өсөн мотлаҡ ҡатмарлы биография булыу шарт, ти ҡайһы берәүҙәр. Бәхәсләшмәйем, был, бәлки, шулайҙыр ҙа. Ысынлап та, тормоштоң әсеһен-сөсөһөн татыған, ауырлыҡты, михнәтте үҙ елкәһендә кисергән, ҡайғы-хәсрәтте үҙ йөрәге аша ток кеүек үткәргән шағирҙың әйтер һүҙе лә тосораҡтыр, уҡыусыға еткерер фекере лә тәрәнерәктер, ышандырырлыҡ тамыры ла булалыр. Кисерештәр тәрәнлеге шиғырға күсеүсән бит ул.\nРиф Мифтаховтың биографияһы иһә тәү ҡарауға әллә ни ҡатмарлы ла түгел һымаҡ. Ул 1939 йылдың 17 сентябрендә Ишембай районының (элекке Маҡар) Кинйәбулат ауылында ғүмере буйы тир түккән Фәйзрахман ағай менән Ғәрифә апай ғаиләһендә донъяға килә. Башта тыуған ауылында, унан күрше Байғужа мәктәбендә уҡый. Ишембай мәктәп-интернатында белем ала. Колхозда эшләй. Совет Армияһында хеҙмәт итә. Башҡорт дәүләт университетын тамамлай. Ҡайтып Ишембайҙа уҡытыусылыҡ итә. Өфөгә килеп, Башҡортостан “Китап” нәшриәтендә, төрлө гәзит-журнал редакцияларында, радио, телевидениела эшләй. Һуңғы ике тиҫтәнән ашыу йыл һуҙымында шағир “Һәнәк” журналының әҙәбиәт бүлеген алып барҙы.\nҺанауға еңел генә килгән тышҡы штрихтар бына шулай ябай. Әммә ошо ябай ғына күренгән нәмәләр артында күпме михнәтле йылдар, аслыҡ-яланғаслыҡ, тетрәнеүҙәр, нахаҡҡа кәмһетелеүҙәр, абыныуҙар, сынығыуҙар... Ҡаршылыҡлы ил биографияһы ла уның яҙмышы аша үтә, үҙенең тамғаһын һала. Күрелгәндәрҙең, кисерелгәндәрҙең бөтәһе лә шағирҙың күңел биографияһын байытмай ҡалмай, әлбиттә. Бына шуға күрә лә шағирҙың әйтер һүҙе тос, ышандырырлыҡ, уның үҙ кредоһы бар һәм шуға тоғро:\nНамыҫ, Выждан, Иман –\nҡояш шаһит –\nОшо өс нур йәшәү терәгем.\nУларһыҙ бит, боҙға әүерелеп,\nКүкрәгемдә шартлар йөрәгем, –\nУның шулай уҡ:\nСаф намыҫ – әсәйем,\nӘ хаҡлыҡ – атайым, –\nтип әйтергә лә тулы хаҡы бар, сөнки бөтә ижады менән ошо “ата-әсәһе”нә тоғролоғон раҫланы, уларға дан йырланы. Шағирлыҡ масштабын да ул бик бәләкәйҙән күҙ алдына килтермәне. Донъяның дүрт ҡапҡаһын шар асып:\nКүсһен ғаләм ҡәләм остарына,\nИшетелһен күңел күкрәүе! –\nтип юҡтан ғына әйтелмәйҙер ул. Ысын шағир, ҙур шағир һүҙе был.\nҠәләм осона күсә торған ғаләм дә, тыуған ил кеүек, тыуған тупраҡтан башлана. Донъяның ҡапҡаларын шар асыу өсөн дә фатихаһын шағирға ул бирә. Әлбиттә, һәр шағир үҙенең үҫкән төйәге тураһында яҙмайынса булдыра алмай. Инде тыуған яҡ тураһында яңы һүҙ әйтеүе лә ҡыйындыр. Риф Мифтахов та:\nЕңел түгел һине маҡтап яҙыу,\nӘ яҙмайса йәшәй алмайым! –\nтип әйтеп һала. Туҡтауһыҙ эҙләнә һәм үҙ һүҙен, үҙ моңон таба. Беҙ уның шиғырҙарында ҡаяларҙың ҡайраҡ түбәһендә үҫкән ҡарағайҙарға һоҡланабыҙ, урмандағы япраҡ йырын ишетәбеҙ. Шағир менән бергә:\nТауҙарыңдың ябай ташын\nҠәғбәләргә тиң күрәмен, –\nтип ҡабатлайбыҙ, үҙебеҙ ҙә һиҙмәҫтән шағир һүҙенә ҡушылып:\nТыуған яҡ изге ул,\nКүңелдән китмәй ул,\nҺағындырыр әле тыуған яҡ, –\nтип эстән генә көйләй башлайбыҙ. Шағирҙың яратыу тойғоһо беҙҙең дә күңелдәргә күсә. Бына шул мөғжизә түгелме ни?\nЯратыу... Тыуған яҡты яратыу... Уның кешеләрен яратыу... Төрлө ваҡытта төрлө яғы менән боролһа ла, тормошто яратыу... Күңелеңә оҡшаған ҡыҙҙы яратыу... Мөхәббәт... Ғөмүмән, Риф Мифтаховтың ижадында романтик рух менән һуғарылған һөйөү лирикаһы айырым урынды алып тора. Шәхес булараҡ та ошо лирик шиғырҙарында беҙгә күберәк асыла. Күреүебеҙсә, ул – һиҙгер күңелле, тәрән кисерешле, нескә хисле, тиҙ яраланып бара торған бер ҡатлыраҡ шағир. Бер һүҙ менән әйткәндә, тәбиғәт балаһы. Шулай булғанға күрәлер ҙә күңелдәрҙәге мөхәббәт йәйғороноң бөтә спектрын табып була уның шиғырҙарында. Уларҙың һәр береһендә – үҙенсә асыш.\nЯттарҙы – күҙ, һине йөрәк менән\nКүрә-күрә астым бер серҙе:\nКүпте һөйгән — ҡатын-ҡыҙҙы белә,\nБерҙе һөйгән — ысын һөйөүҙе, –\nтигән юлдар аҫтына күптәр ҡул ҡуйыр ине.\nҮкенеүҙәр... Һағыштар, юғалтыуҙар... Табыштар... Уларһыҙ һөйөү буламы ни?! Риф Мифтаховтың ошо темаға яҙылған шиғырҙары араһында үҙемдең күңелемә ауаздаш булған, яттан һөйләп йөрөрлөктәрен күп таптым. Уларҙы мин хәҙер үҙем яҙған кеүек күрәм. Бына шундай бер шиғырҙың һуңғы строфаһын ғына миҫалға килтермәйенсә булдыра алмайым:\nҮткәндәргә илтеп тоташтырыр\nЯҙмыштар ҙа, юл да ҡалмаған.\nТик донъяла һинһеҙ йәшәүемде\nҠара гүргә тиклем аңламам.\nЭйе, мөхәббәт — сер. Мәңгелек сер шул ул. Уны аңлап бөтөп буламы ни?!\nҺөйөү тураһында тик етди генә һөйләшергә тимәгән. Риф Мифтахов ҡайһы саҡта ул тойғоно сатира-юмор арбаһына һалып тарта. Хәтеремдә, бер осрашыуҙа ул сәхнәлә шундай шиғыр уҡығайны. Тамашасылар уны ғәжәп йылы ҡаршы алды, рәхәтләнеп көлә-көлә ҡул сапты. Ул шиғыр әле лә ҡолағымда сыңлап тора:\nҺылыу ҡыҙҙарға ҡарайым,\nКүңелемдә аҡыл менән\nТик тойғоларҙы тыйырға\nҺөйһәләр, һөйәм дә ҡуям,\nБер нигә ҡарамайым.\nСатира-юмор – Риф Мифтахов ижадының айырылғыһыҙ бер өлөшө. Әйтергә кәрәк, шағирҙың был “ағасы” һуңлабыраҡ япраҡ ярҙы. Шуны күҙ уңында тотоптор инде, ул заманында “мин һаман да асылмаған бөрө, ағалмаған бер күл кеүекмен” тип яҙғайны. Шөкөр, бөрө асылды, күл йылға булып йырылды. Хәҙер инде башҡорт сатираһы тураһында һүҙ сыҡҡанда, Риф Мифтаховтың исемен дә телгә алыу дөрөҫ булыр ине. Әммә... әммә...\nРиф Мифтахов терһәк менән юл яра торған кеше түгел. Ул тормоштоң ваҡ-төйәгенә, ығы-зығыһына ҡул һелтәп, шиғриәт күгендә йәшәй.\nҺөйләмәй генә эшләгән\nЭҙемдә уттар янһын! –\nтип ижад итә бирҙе, дан-шөһрәт артынан ҡыуманы. Иламаған балаға имсәк бирмәйҙәр тигән әйтем беҙҙең заманда бигерәк дөрөҫкә сыҡты. Риф Мифтаховтың бай ижадын бигүк күреп барманылар. Тәнҡитселәребеҙ күберәк исемле, дәрәжәле, мәртәбәле шағирҙар тирәһендә өйөрөлдө, уларға тәтәй һүҙҙәр өләште. Ә Риф Мифтахов иһә һаман күләгәлә ҡала килде. Быға, бәлки, уның тура һүҙлелеге, күңеленә оҡшамағанды әйтә барыуы, әҙәби мөхиттәге етешһеҙлектәргә килешеп ҡарамауы ла сәбәпсе булғандыр. Тура әйткән туғанына ярамай бит ул.\nМин был юлдарҙы шағирҙың ”Ҡояш шаһит” исемле йыйынтығын уҡығандан һуң баҡсала яҙҙым. Тәҙрә аша, йәшел япраҡлы аҡ ҡайындар аша Риф Мифтаховтың өйө күренә. Матур итеп яһалған балконына ай һәм йондоҙҙар йәбештерелгән. Ана шулай ай һәм йондоҙҙар менән аралашып бейектә йәшәй шағир. Ҡатыны Хөрмә, балалары Азат һәм Ғәлиә — уның ныҡлы терәге. Алда әйтеп киткән өс нурға тағы өс нур ҙа өҫтәлгән. Күрше булғас, күренә бит ул, һоҡланғыс татыу һәм уңған ғаилә был! Бәхетле ғаилә. Шағир уңышы өсөн был да мөһим. Ә шағирҙың уңыштары байтаҡ. Уның ике тиҫтәнән ашыу китабы донъя күрҙе. Улар араһында “Күҙ йәштәре”, “Яңғыҙлыҡҡа дарыу юҡ”, “Бөркөт бейеклектән ҡурҡмай” тигән повестар һәм хикәйәләр йыйынтыҡтары бар. Шағир проза өлкәһендә лә үҙенең оҫталығын иҫбатланы. Матбуғатта әленән-әле күренеп торған сатирик һәм юмористик хикәйәләре уның был жанрға етди ҡарауын һөйләй.\nРиф Мифтахов үҙенең ижады менән генә мауығып йәшәгән шағир түгел. Бына дүрт тиҫтә йылдан ашыу инде фажиғәле яҙмышы, күңелдәргә шыбырлатып йондоҙ ҡағып төшөргән, Рәшит Назаровтың тырым-тырағай таралып бөткән ижади мираҫын туплап, тәртипкә килтереп, уҡыусыға еткереү эшен дауам итә. Риф уның өс китабын, ҙур күләмдәге ике томын баҫтырып сығарыуға өлгәште. Беренсе том өсөн шағир Рәшит Назаров Башҡортостандың Салауат Юлаев исемендәге дәүләт премияһына лайыҡ булды.\nШулай изгелек ҡылып йәшәй шағир. Кешеләргә яҡшылыҡ өләшеп йәшәй. Әммә һаман да шул баҫалҡылыҡ инде, ул үҙ ғүмерен башҡасараҡ күрмәксе:\nМин пәйғәмбәр түгел, хаталарым\nБулғандарҙыр ғүмер кискәндә.\nТамуҡтарҙа яныр гонаһым юҡ,\nБелеп китәм ерҙән киткәндә.\nЯрар, шағир менән килешәйек, булмаһа. Шағирҙарҙың урыны, ысынлап та, йәннәттәлер.\nИнде һуңғы һөйләмгә нөктә ҡуйырға ла ярайҙыр. Риф Мифтахов ҡәләмдәштәренә арнап яҙған бер шиғырында:\nДан, дәрәжә, шөһрәт, исемдәрҙе\nТалант түгел, бары талапҡа\nҺатҡан саҡта, дәрәжәһеҙ дуҫым,\nМин һоҡланам һинең талантҡа! –\nтигәйне. Ә беҙ был юлдарҙы тулыһы менән Риф Мифтаховтың үҙенә күсерәйек. Мин һоҡланам һинең талантҡа, Шағир!


Өфөлә декабрҙә «Беҙ бергә» фестивале үтә // Мәҙәниәт | новости башинформ.рф\nӨфөлә декабрҙә «Беҙ бергә» фестивале үтә\n8:30, 1 ноября 2017 Мәҙәниәт\nӨФӨ, 2017 йыл, 1 ноябрь. /«Башинформ» мәғлүмәт агентлығы, Гөлфиә Акулова/.\n5 декабрҙә Республика халыҡ ижады үҙәгенең Мәҙәниәт йортонда «Беҙ бергә» фестивале үтә. Сара тәүгә «Уңайлы мөхит» дәүләт программаһы сиктәрендә һәләтле йәштәргә булышлыҡ итеү маҡсатында уҙғарыла. Уны Башҡортостан Республикаһы Мәҙәниәт министрлығы, Республика халыҡ ижады үҙәге ойоштора.\nФестивалдә вокал, хореография, нәфис һүҙ кеүек жанр йүнәлештәрендә эшләүсе коллективтар һәм яңғыҙ башҡарыусылар ҡатнаша. Унда Республика халыҡ ижады үҙәгенең Мәҙәниәт йорто коллективтары, Башҡортостандан сәләмәтлек хәленә ҡарамаҫтан ижади яҡтан һәләтле кешеләр, айырым үҙешмәкәр башҡарыусылар һәм профессиональ артистар ҡатнаша ала.\nҒаризалар 15 ноябргә тиклем ҡабул ителә, тулыраҡ мәғлүмәт 272-86-61 телефон һандары буйынса.


Өфөнөң Калинин районында яңы балалар баҡсаһы асылды // Йәмғиәт | новости башинформ.рф\nӨфөнөң Калинин районында яңы балалар баҡсаһы асылды\n11:30, 13 июня 2012 Йәмғиәт\nӨфөлә балалар баҡсаһы артты. 12 июндә, байрам көнөндә, Калинин районының Черниковская урамында 219-сы яңы мәктәпкәсә белем биреү учреждениеһы асылды.\nӘүәлерәк был урында санитар-эпидемиологик талаптарға һәм янғын хәүефһеҙлеге нормаларына яуап бирмәгән ике иҫке балалар баҡсаһы урынлашҡан ине. Шуға күрә уларҙы ябып, урынына ҙурҙан бер бина төҙөргә ҡарар ителде.\nЯңы мәктәпкәсә белем биреү учреждениеһы 220 балаға иҫәпләнгән. Беренсе ҡатында бәләкәстәр өсөн төркөмдәр, ашхана блогы, бассейн, медицина блогы, кер йыуыу бүлмәһе, административ баналар урынлашҡан. Икенсе ҡатында урта һәм өлкән йәштәге балалар төркөмдәре, физкультура залы, педагог-психолог һәм логопед бүлмәһе, рәсем студияһы, ҡышҡы баҡса, йәш эколог бүлмәһе урын алған.\nҺуңғы алты йылда Калинин районында биш балалар баҡсаһы сафҡа индерелгән, алдағы өс йылда иһә тағы бишәүҙе төҙөү планлаштырыла, тип хәбәр ителә Өфө хакимиәтенең сайтында.\nТеги: балалар баҡсаһы,төҙөлөш


Мое портфолио - Сайт farshatova!\nЭлектрон портфолиомды ошо һылтанма аша ҡарай алаһығыҙ https://yadi.sk/i/LueGZrI5og85o\n"Бар булмышым минең -уҡытыусы " (слайд-шоу)\nМуниципаль "Башҡорт теле һәм әҙәбиәте уҡытыусыһы-2016" конкурсы тураһында мәҡәлә\nРайон гәзитендә минең тураһында мәҡәлә\nРайон гәзитендә мәҡәлә https://yadi.sk/i/njFtvlYe3R5J78\n"Йәншишмә" гәзитенән мәҡәлә\nТуған тел заманса уҡытыуҙы талап итә\nНаписал в 30 сентября 2016, 11:02\n2007 – 2015 йылдарҙа республикабыҙҙың 450 педагогы «Иң яҡшы башҡорт теле һәм әҙәбиәте уҡытыусыһы» исемен яулаған. Быйыл Башҡортостан Хөкүмәте ҡарары менән 50 педагог 50 мең һум күләмендәге аҡсалата премия менән бүләкләнде.\nБайрам уңайынан бер нисәүһенең эше менән яҡынданыраҡ таныштыҡ.\n– Яңы заман яңыса уҡытыуҙы талап итә. Уҡытыусы үҙ һөнәренең оҫтаһы булыу өсөн заман менән бергә атларға, алдынғы ҡарашлы булырға, ижади эҙләнергә, һөнәри белемен һәр ваҡыт үҫтерергә тейеш. Һеҙ башҡорт теле һәм әҙәбиәтенә ҡыҙыҡһыныу уятыр өсөн ниндәй алымдар ҡулланаһығыҙ?\nӘлфиә ФАРШАТОВА, Яңауылдағы 1-се мәктәптең юғары категориялы уҡытыусыһы, Башҡортостандың мәғариф алдынғыһы, «Йыл уҡытыусыһы – 2016» лауреаты. Эш стажы – 33 йыл:\n– Дистанцион белем биреү технологияһын ҡулланам. Һәр бер уҡыусы дәрескә планшет йөрөтә. Бергәләп мультимедия күнегеүҙәре, төрлө темаларға коллаборатив викториналар эшләйбеҙ. Өйгә эштәрҙе лә шуның буйынса бирәм. Интернет селтәрендә сайтым да бар. Унда бөтә фәнни-методик хеҙмәттәрем, уңыштарым, уҡыусыларға өҫтәмә шөғөлләнеү өсөн эштәр ҡуйылған. Республикала үҙем генә виртуаль таҡта ҡуллана башланым. Ул әлегә корей, ҡытай, инглиз телдәрендә генә. Был таҡта тураһында ишетеп ҡалдым да интернетта эҙләнеп, башҡортсаға тәржемә иттем. Шәхсән дә, уҡыусылар менән эшләү өсөн дә бик уңайлы. Әлеге онлайн-сервис ҡатмарлы проект-идеяларҙы ла ябайлаштырып фекер алышырға ярҙам итә. Электрон дәреслектәрҙе, һылтанмаларҙы ла ҡуйырға була. 15 сентябрҙә Башҡортостан мәғарифты үҫтереү институтында уҡытыусыларға оҫталыҡ дәрестәре лә бирҙем.\nЯңы технологиялар ҡулланғас, уҡыусыларым да ҡыҙыҡһынып китте. Тырышып уҡыйҙар. Былтыр туған тел булараҡ башҡорт теле һәм әҙәбиәте дәресен бер генә синыф уҡыһа, быйыл II, III синыфтар ҙа теләк белдерҙе.\nАйгөл ШӘРӘФЕТДИНОВА, Әбйәлил районының Асҡарҙағы Таһир Күсимов исемендәге гимназияһының юғары категориялы уҡытыусыһы. «Рәсәйҙең иң яҡшы уҡытыусыһы» еңеүсеһе. Эш стажы – 22 йыл:\n– Бөгөн заманса эшләү мөһим. Уҡыусылар күп белә, шуға беҙ мәғлүмәтле, замандан артта ҡалмай, яңы технологияларҙы киң файҙаланырға тейешбеҙ. Телде уҡытыу мәсьәләһе һәр ваҡыт көнүҙәк булып тора. Ҡайһы бер ата-әсәләр шуны аңлап та етмәй. Шуға төрлө алымдар, саралар ҡулланып ҡына үҙ фәнебеҙгә йәлеп итә алабыҙ. Мин үҙем, мәҫәлән, дәрестәремде мультимедия проекторы менән тулыландырам. Баланың белемен тикшереү йәһәтенән вотум баһалау системаһын киң файҙаланам. Балалар үҙ-үҙҙәренә баһа ҡуйырға бик ярата. Күбеһенсә минеке менән уларҙыҡы тап килә. Телмәр үҫтереүгә, грамоталылыҡҡа өйрәтеүгә лә ҙур иғтибар бүләм.\nГөлшат АЛҒУШАЕВА, Йылайырҙағы Шәйехзада Бабич исемендәге башҡорт гимназияһының юғары категориялы уҡытыусыһы. «Рәсәйҙең иң яҡшы уҡытыусыһы» еңеүсеһе, Башҡортостандың мәғариф алдынғыһы, райондың методик берекмә етәксеһе. Эш стажы – 28 йыл:\n– Урыҫ балаларында башҡорт теле һәм әҙәбиәтенә төрлөсә ҡыҙыҡһыныу уятырға тырышам. Фәнемә ҡарата ҡараштары ыңғай. Яратып, теләп уҡыйҙар. Текстарҙы тәржемә итеп кенә ултырмайбыҙ, йырҙар ҙа өйрәнәбеҙ, ижади эштәр башҡарабыҙ. Кроссвордтар төҙөү ҙә уҡыусыны яҡынайта. Уйлап табыу һәләттәре лә асыла. Үҙ-ара йәнле һөйләшеү булдырыу ҙа телгә һөйөү уятырға ярҙам итә.\n– Эштең һөҙөмтәһе олимпиада, конкурстарҙа ҡатнашҡанда күренә. Ә һеҙҙең ниндәй уңыштарығыҙ бар?\n– Дистанцион олимпиадаларҙың береһен дә ҡалдырмайбыҙ. Мифтахетдин Аҡмулла исемендәге БДПУ үткәргән «Аҡмулла» олимпиадаһында гел генә призлы урындар яулайбыҙ. Айгөл Вәлиева, Гүзәл Яхина, Илгизәр Миңлейәровтар уңыштары менән һөйөндөрөп тора.\n– Йыл һайын район, республика кимәлендә яҡшы һөҙөмтәләр күрһәтәбеҙ. Һуңғы ваҡытта ғына уҡыусыларым республика, төбәк-ара олимпиадала өс тапҡыр еңеүсе, ике тапҡыр призёр исемен яуланы. Улар – Сергей Волгов, Айгүзәл Оморҙаҡова, Альбина Шөғөровалар. «Урал батыр» эпосын яттан һөйләүселәрҙең республика бәйгеһенән дә ситтә ҡалғаныбыҙ юҡ. Ҡазанда үткән Бөтә Рәсәй конференцияһында Иҙел Хәкимов ҡатнашып, эше махсус йыйынтыҡҡа индерелде.\n– «Башҡортостанды данлайым» иншалар конкурсында, башҡорт теле һәм әҙәбиәте олимпиадаларында, «Халҡым өсөн» төбәк бәйгеһендә, фәнни-ғәмәли конференцияларҙа һынатҡаныбыҙ юҡ. Бигерәк тә Нәргизә Әбсәләмова, Гөлзифа Искәндәрова, Ғәзинур Алғушаев, Йәҙилә Ҡаҙаҡбаевалар әүҙем. «Ауыл уттары» район гәзитендә лә уҡыусыларымдың яҙғандары баҫылып тора.\n– Һеҙҙең һөнәрҙе, йәғни юлығыҙҙы дауам иткән уҡыусылар бармы?\n– Ике уҡыусым башҡорт теле һәм әҙәбиәте уҡытыусыһы булып эшләп йөрөй. Юғары уҡыу йортонда белем алыусылар ҙа бар.\n– Бөгөн күп уҡыусыларым минең һөнәрҙе һайлаған. Шуныһы менән бик бәхетлемен. Уларҙың уңыштарын, еңеүҙәрен үҙемдең еңеүем һымаҡ ҡабул итәм. Байрам һайын шылтыратып, ҡотлап торалар, интернет селтәрендә хәлдәремде һорашалар.\n– Быйыл ике сығарылыш синыф уҡыусыһы – Рәзилә Аҡъюлова менән Йәҙилә Ҡаҙаҡбаева туған тел буйынса имтихан һайланы, киләсәктә башҡорт филологияһына уҡырға барырға йыйыналар. Игеҙәк ҡыҙҙар – Филүзә менән Дилүзә Ефимоваларҙың уҡытыусы булып эшләп йөрөүҙәре ҡыуаныслы. Минең юлымды дауам итеүҙәренә шатмын, улар менән сикһеҙ ғорурланам.\n– Рәхмәт! Һеҙҙе яҡынлашып килгән Уҡытыусылар көнө менән ҡотлайбыҙ. Эшегеҙҙә ижади уңыштар теләйбеҙ.\nГ. ИБРАЕВА яҙып алды.


Башҡортостан ҡыҙы — Японияның симфоник оркестры артисткаһы // Мәҙәниәт | новости башинформ.рф\nБашҡортостан ҡыҙы — Японияның симфоник оркестры артисткаһы\n13:02, 13 октября 2016 Мәҙәниәт\nВиолончелдә уйнаусы, халыҡ-ара конкурстар лауреаты Элина Фәсхетдинова — Японияла Йәштәр симфоник оркестры артисткаһы. Мәскәү дәүләт консерваторияһын тамамлағандан һуң Элина Японияның Осаки ҡалаһына юллана һәм унда яңы йәш коллективҡа тыңлауҙар үтә. Музыкант әйтеүенсә, оркестрҙың яртыһы япондарҙан тора, ҡалғандары — төрлө милләт вәкилдәре. Коллектив йыш сығыш яһай, Япония ҡалалары буйлап гастролдәргә сыға.\n«Ҡайһы берҙә мин концертмейстер булып эшләйем, күберәк Вена һәм Берлин филармонияларынан концертмейстерҙар килә, улар оҫталыҡ дәрестәре үткәрә һәм белемдәре менән уртаҡлаша. Бында бик ҡыҙыҡ, Европа һәм Америка музыканттарын тыңларға мөмкин», — тип һөйләне Элина.\nЭлина Фәсхетдинова — республикала билдәле мәҙәни династияны дауам итеүсе. Уның олатаһы — танылған баянсы, республиканың халыҡ артисы Редик Фәсхетдинов, әсәһе — виолончелдә уйнаусы, уҡытыусы, Урта махсус музыка колледжы ансамбле етәксеһе Лариса Фәсхетдинова.\nЭлина Өфөлә Урта махсус музыка колледжында атҡаҙанған мәҙәниәт хеҙмәткәре Марк Афанасьев класында уҡый башлай. 2009 йылда П.И.Чайковский исемендәге Мәскәү консерваторияһы янындағы Үҙәк музыка мәктәбен тамамлай. П.И.Чайковский исемендәге Мәскәү консерваторияһы ассистенты-стажеры һәм Е.Светланов исемендәге дәүләт академия симфоник оркестры артисткаһы була. Халыҡ-ара конкурстар лауреаты.


Болғар ҡыҙы Айһылыу. Мәжит Ғафури - Wikisource\nБолғар ҡыҙы Айһылыу\nАйһылыу күҙҙәремдең алдында, сәскәләрҙән уҡмашҡан бер ус сәскә кеүек күренеп, күҙ ҡарауы менән мине үҙенә бағлай, ҡулымдан көстө ала ине. Болғар ҡыҙҙарында ғына була торған: аҡ, түңәрәк йөҙө өҫтөндәге ал ҡатыш ҡыҙыл бите, ҡараһы — ҡара, ағы — аҡ булған ҙур күҙе, оҙон ҡара сәсе, тал сыбыҡтай һығылып торған буйы, көлә биреп, керпек ҡағып әйткән һүҙе нисек тә үҙен яраттыра ине.\nУны күптән бирле һөйһәм дә, үҙемдең һөйгәнемде уға белдермәй инем. Уның — мине күреү менән, күҙ ҡарауының башҡаланыуы, һүҙҙәрен ҡалтыраңҡырап әйтеүе мине яратыуын һиҙҙерә ине.\nБер көн ағастар араһында инек. Уның матурлығы янында үҙемде юҡ кеүек күрһәм дә, ҡулымда көс ҡалмай, үҙем-де-үҙем белмәй, елгә бөгөлгән ағас кеүек, Айһылыуға табан бөгөлөп, ҡурҡыңҡырап:\n— Мин һине һөйәм бит!— тинем.\nЯратҡанын белдерә торған төрҙә, күҙемә баҡты ла, тынын йыйып: «Мин дә!»— тине.\nШул миҙгелдә күҙендә ҡояшҡа ҡаршы ялтырап ике бөртөк йәш күренде. Ағас күләгәһендә ултырҙыҡ. Сәскәнән-сәскәгә ҡунып йөрөгән себендәр Айһылыуға ҡунырға итәләр ҙә, уның һелкенгәнен күргәс, сәскә түгел икәнен белеп кире китәләр ине. Мин дә, уның күккә осоуынан ҡурҡып, ҡулымды тейҙермәй инем. Күҙ ҡарашыуыбыҙҙан йәнебеҙ берләшкән кеүек була, тел менән түгел, күңел менән, күҙҙәребеҙ арҡыры һөйөшөү, яратышыуыбыҙҙы аңлаша инек. Матур йөҙөнә, үҙенә белдермәй генә, ҡарай инем. Икенсе бер ҙә ҡауыша алмауыбыҙҙы белгән өсөн, күҙҙәребеҙ йәш менән ҡапланған ине. Ул, күҙемә туп-тура ҡарап, көрһөнөп һулап алды ла, алдыма ҡулын һалды. Был йомшаҡ ҡулды иренемә килтереп, үбәм тигәндә бер кешенең тауышына һиҫкәнеп киттек. Айһылыу, болот аҫтына кергән ай кеүек, ағас араһына кереп юғалды.\nБер аҙҙан һуң, бер көн Айһылыу түшәктә ине. Терек булып тороуы аҙ ғына ҡалғанын һиҙә, терек саҡта күргән ауырлыҡтарҙан үҙен ҡотҡара торған үлемде көтә ине. Тирә-яғындағы нәмәләрҙән йәмһеҙлек таба ла, тиҙерәк уларҙан ҡотолаһы килә ине. Башын саҡ әйләндерел, күҙен тултырып, янында ултырған әсәһенә ҡараны ла: «Уф!»— тине, күҙендә йәштәр бөттө. Башы яҫтыҡ өҫтөнә төштө. Тәҙрәһе арҡыры төшкән һәм ҡайғылы төҫтә торған ҡояш яҡтыһына йәне ҡушылып күккә осто. Төҫһөҙ, һарғайған ирендәре, был тормошто мыҫҡыл иткән төҫлө, асылып ҡалды.\nАҡ йөҙлө, ҡара күҙле, зифа буйлы, оҙон сәсле болғар ҡыҙы Айһылыу ҡайҙа? — Шул көндән бирле ҡара ер аҫтында...\nRetrieved from "https://wikisource.org/w/index.php?title=Болғар_ҡыҙы_Айһылыу._Мәжит_Ғафури&oldid=638784"


Ноябрҙең икенсе яртыһында ҡыш килеүе көтөлә // Йәмғиәт | новости башинформ.рф\nНоябрҙең икенсе яртыһында ҡыш килеүе көтөлә\n15:01, 8 ноября 2010 Йәмғиәт\nБашҡортостанда был башланған аҙна артыҡ һыуыҡтар килтереүе көтөлмәй. Был турала “Башгидромет” үҙәгенең баш синоптигы Анна Козаева хәбәр итте. Уның әйтеүенсә, төнөн һауа температураһы нулдән биш градус һыуыҡҡа тиклем тәшкил итәсәк. Көндөҙ биш градусҡа тиклем йылы буласаҡ. Икенсе яртыһында ике-ете градус нулдән юғары булыуы көтөлә.\n— Аҙна барышында бер аҙ яуым-төшөм булыуы ихтимал, — тип һыҙыҡ өҫтөнә алды Анна Козаева. Шулай уҡ ул әлеге ваҡытта Учалыла һәм Белоретта ҡар ятыуын теркәгән. Республиканың айырым райондарында боҙлауыҡ һәм сымдарға еүеш ҡар йәбешеү осраҡтары күҙәтелгән. Шулай ҙа ноябрь уртаһына тиклем ҡыш көтөлмәй әле.


Луиза хаҡында яңылыҡ бар...\n19 Июнь 2019, 16:43\nЛуиза Хәйруллинаның яҡындары ғаиләнең серле ғәйеп булыуына тағы бер ни тиклем аныҡлыҡ индерҙе. Был факттар хәлдең криминал менән бәйле булыуына ишаралай кеүек.\nЛуизаның атаһы Рәмил Муллахмәтов һөйләүенсә, ғаиләнең 6 миллион һумлыҡ йортонан тыш, ипотекаға алынған бер бүлмәле фатиры ла ҡалған икән. Ул ир менән ҡатындың икеһенә лә теркәлгән. Әлеге мәлдә ипотека буйынса бер кем дә түләүҙәр индермәй.\nБынан тыш, ғаиләнең Рено Дастер автомобиле лә табылған. Баҡһаң, машина 2017 йылда ломбардҡа тапшырылған булған, әле банкта залогта икән. Шул уҡ ваҡытта Луизаның ире Марат юғалыуҙарынан ике көн алда ғына 25 мең һумлыҡ сираттағы түләүҙе индергән.\n– Бөтөнләйгә ҡасырға булһалар, ни өсөн Марат ул аҡсаны түләне икән? – ти Рәмил Муллахмәтов. – Ни өсөн ҡыҙым был ваҡиғаларҙан ике аҙна алда урамына ағастар ултыртҡан?\nАтай кеше кисә сираттағы экстрасенсҡа барғаны тураһында ла һөйләгән. Экстрасенс Луизаның иҫән булыуын һәм Ҡаҙағстандағы төпкөл ауылдарҙың береһендә йәшеренеүен әйткән. Әммә Хәйруллиндарҙың яҡындары быға ышанмай. Хоҡуҡ һаҡлау органдары ла был турала комментарийҙар бирмәй, рәсми тикшереү барышы тураһында бер ниндәй ҙә мәғлүмәт юҡ.\nХәтерегеҙгә төшөрәбеҙ, Луиза Хәйруллина үҙе эшләгән банктан 25 миллион һум самаһы аҡса урлап ире һәм ике ҡыҙы менән ғәйеп булғайны. Өс аҙнанан ашыу ваҡыт үтеп китте, был хәл буйынса күп төрлө фараздар йөрөһә лә, ошоғаса уларҙың яҙмышы тураһында бер нимә лә билдәле түгел. Шуға күрә криминал булыуы ла бик ихтимал, ти белгестәр.


Иң яҡшы ышанам, футбол ставки, прогнозы, Футбол Уйыны Ставкаһы Советы\nЫШАНАМ, ФУТБОЛ КҮҘАЛЛАНА\nБӨГӨН МАХСУС ТӘҠДИМ ИТЕҮ\nМатч һәр ял көндәре.\nШанс: 10+ тиклем 100+\nТӘКДИМДӘР ҺАТЫУ БУЙЫНСА БИЛЕТ ВЫИГРЫШ\nБөтә футбол лигаһы матчтары\nШанс: 5+ тиклем 30+\nФУТБОЛ АЙЛЫҠ ҺАЙЛАУ\nҺәр бер көнөнә тиклем биш уйын\nҒәҙәти ставка һуң бушлай советы жучок, эксперттар фаразы нигеҙләнгән футбол менеджеры сөнки улар беҙҙең soccerbetshoot. Һеҙ беҙҙең көндәлек прогноз һәм бушлай ҡулланыу ставкаһы өйә советы.\nБӨГӨН БУШЛАЙ АЛЫУСЫ СОВЕТЫ 14.12.2020\nҺеҙҙең телефон номерымды алалар\nСОВЕТ ФУТБОЛЫ ҺӘМ БУШЛАЙ ЭШЛӘЙ\nЭКСПЕРТТАР ЫШАНАМ ҺЕҘГӘ, ЕҢЕҮСЕҺЕ ҺӘМ ФУТБОЛ КҮҘАЛЛАНА\nSoccerBetShoot тәҡдим ышанам, футбол буйынса иң түбән ставка на спорт һәм фараздар күпкә яҡшыраҡ һәм иң арзан хаҡ тың сайтында һәм типстер. Футбол айлыҡ килеменең ставкаһы менән беҙҙең яҡшы күҙалларға мөмкинлек бирә һезгә гарантия артыҡ аныҡлыҡты 85%. Беҙ иң ышаныслы сығанаҡтар ғына беҙгә яҡшы ҡарау өсөн уйын. Ваҡыт һәм беҙҙең бюджеттың артыуына һеҙ үҙегеҙ менән ситкә бер, махсус һәм авиабилет Bet тәҡдим советы.\nӨҫтәп кодты саҡыра\nЗинһар, һеҙҙең тәҡдимдәрҙе һәм почта һеҙ һайларға береһе түбәндәге билет ала.\nБИЛЕТ ҺАТЫУ БУЙЫНСА ТӘҠДИМДӘР\nКөн һайын футбол ставки на спорт һәм күҙаллай алған, гарантия эшләргә һәм табыш, беҙҙең юғары яҙылған пакет выигрыш. Футболында иң ҙур өлөшөн һеҙҙең беҙгә яҡшы күҙаллана инвестиция ставка яһай. .\nФутбол консультатив хеҙмәтендә береһе булып тороу яҡшымы ни soccerbetshoot?\nТеркәү компанияһы сайт soccerbetshoot букмекерский араһында башҡа булдылар, уларға шөғөлләнергә бирмәгән эксперт ставка буйынса советы яҙылған һәм футбол матчтары. Өҫтәмә., бер нисә йыл файҙаланыуға, Футбол буйынса консультация хеҙмәттәренең береһе булараҡ, үҙенең төп бөтә донъя SoccerBetShoot.\nДөйөм выигрыш ставкаһы 87%\nҺәм клиенттарҙы хеҙмәтләндереү сифаты ҡәнәғәт 95%\nПартнерлыҡ мөнәсәбәттәре оҙайлы һәм гарантиялы килем 100%\nWolfsburg vs Shakhtar Donetsk ( Өсөн 2.5 маҡсат & 1.90 ) 0\nХалыҡ-ара футбол һәм киң ставка менән партнерлыҡ селтәрен күп йылдар тәжрибә булды., беҙ иң яҡшыларҙың береһе буласаҡ Футбол прогноз на букмекерский сайты.\nБАРЫ ТИК БЕҘ ТӘҠДИМ ИТӘ ИҢ ЯҠШЫ, ФУТБОЛ ФАРАЗДАРҒА ЫШАНА.\nЮҒАРЫ СИФАТЛЫ PREDITCIONS\nБеҙ һеҙгә тәҡдим квалификациялы Футбол билет прогноз на һәм һеҙгә белем кәрәк, беҙҙең өсөн ҡулланыла ставка буйынса советы . Беҙгә был бик еңел ҡулланырға советы! Беҙ күп йылдар тәжрибәһенә эйә футбол, прогнозы һәм юғары, халыҡ-ара партнерлыҡ һәм киң селтәре. Беҙ бөтә европа лигаһының төп ставкаһы буйынса халыҡ-ара ярышта беҙҙең клиенттар биреү һәм профессиональ кәңәштәр.\nИҢ ЯҠШЫ АНАЛИТИК ҺӘМ ПРОГНОЗИСТ\nOur International Network is constantly supplying our Experts Board with important inside information providing fixed matches from the locals’ championships. Был мәғлүмәт үҙ эсенә һуңғы минут үҙгәрештәр., психологик торошо уйынсы, йәрәхәт һәм башҡа бик күп факторҙар йоғонто яһай торған команда етештереүсәнлеге .\nБЕҘ ТЕЛӘЙБЕҘ ҺЕҘГӘ ЕҢДЕ\nБеҙ үҙ-ара ҡыҙыҡһыныу бар, һәм еңдек тип. Беҙҙең команда ала. футбол иң яҡшы ставка советы беҙ эшләйбез мәғлүмәт менән ставкаһында. Сығымдарҙы ҡаплау өсөн, беҙ ошо мәғлүмәт таратыу, әммә беҙ аҡса ставкалары, сөнки бер кем дә тигеҙләргә мөмкин. Беҙ яҡшы һөҙөмтәләр менән беренсе ставка менән алыуына иғтибар ҙур футбол көндән беҙҙең фараздар . Беҙҙең сервис нигеҙләнеп, . Беҙ яҡшы һәм иң яҡшы башкаһы алыу өсөн ставкаларҙы советы.


Байрам алды йәрминкәләренә 40 райондан ылау киләсәк // Иҡтисад | новости башинформ.рф\nБайрам алды йәрминкәләренә 40 райондан ылау киләсәк\n16:06, 7 октября 2011 Иҡтисад\nБайрам алдынан ошо ял көндәрендә Өфөлә традицион ауыл хужалығы йәрминкәләре үтәсәк. Баш ҡаланың 20 майҙанында йәнле сауҙа алып барыласаҡ. БР Ауыл хужалығы министрлығының матбуғат хеҙмәтенән хәбәр итеүҙәренсә, баш ҡалаға республиканың 40 районынан ауыл хужалығы етештереүселәре килергә тейеш. Киң ассортиментта үҙҙәре етештергән продукция, шул иҫәптән ит, һөт продукттары, картуф, йәшелсәләр, бал, он һәм ярма изделиелары, кондитер изделиелары һәм башҡалар тәҡдим ителәсәк. Ике ял көнөндә йәрминкәгә ауыл хужалығы продукцияһын тейәгән 2045 автомобиль килеүе көтөлә.\nДим районында йәрминкә Хәҡиҡәт урамында ойошторола, унда шәмбе көндө Благовар районынан – 50, республиканың башҡа райондарынан 160 автомашина килергә тейеш.\nКалинин районындағы йәрминкәләр Мушников урамындағы 20-се йорт алдында (Инорс), «Ауыл хужалығы йәрминкәһе» сауҙа комплексы алдындағы майҙанда, «Юлдаш» экологик агромаркеты янында, «Шакша» сауҙа комплексы янында һәм Гвардейская-Зеленая урамында ойошторола. Калинин районына ике көндә республика райондарынан 330 автомашина киләсәк.\nКиров районында һатып алыусыларҙы элекке «Аврора» кинотеатры бинаһы алдында көтәләр. Бында шәмбе көндө Әлшәй районынан 200 автомашинанан торған ылау киләсәк.\nЛенин районындағы сауҙа майҙандары Киров урамындағы 15-се һәм 29-сы һанлы биналар араһында, «Баштехинформ» республика фәнни-техник мәғлүмәт үҙәге алдында, Әхмәтов урамындағы «Тулҡын» скверы алдында урынлашасаҡ. Бында 100 автомашинанан торған ылау килергә тейеш.\nОрджоникидзе районында 365 автомобиль килеүе көтөлә. Шәмбелә Благовещен районы ауыл хужалығы тауарҙары етештереүселәре бер ылау булып Серго Орджоникидзе исемендәге майҙанға киләсәк, төрлө райондарҙың 50 машинаһы ла ошонда буласаҡ.\nОктябрь районында «Башҡортостан» сауҙа үҙәге, «Гагарин», «Каруан» сауҙа комплекстары алдында сауҙа йәйелдерелә. Октябрь районына йәмғеһе 530 автомашина килергә тейеш.\nСовет районында йола буйынса йәрминкә Аграр университет ҡаршыһында, Йәштәр һарайы алдында үтә.


Хәтер | Йәншишмә\nВсе записи в категории 'Хәтер'\nИректең иркен шиғри иле\nНаписал в 13 июля 2018, 10:19\n15 июль – Шағир Ирек КИНЙӘБУЛАТОВтың тыуыуына – 80 йыл Ирек Кинйәбулатовтың исеме әҙәбиәт һөйөүселәргә яҡшы таныш: ул киң билдәле шағир, журналист, йәмәғәт эшмәкәре ине. Үкенескә күрә, уның беҙҙең аранан китеүенә быйыл ике йыл ваҡыт уҙҙы. Ошо көндәрҙә, асыҡлап әйткәндә, 15 июлдә, Ирек Лотфый улы Кинйәбулатовҡа 80 йәш тулыр ине.\nРубрика: Хәтер\t| Комментировать\nТағы килер көҙҙәр… ә шуларҙың минһеҙ килер береһе бер ваҡыт\nНаписал в 20 апреля 2018, 10:14\nДүртөйлө халҡы үҙенең бөйөк яҡташы, Башҡортостандың халыҡ шағиры, йәмәғәт эшмәкәре, публицист, драматург, билдәле йырҙар авторы Назар Нәжмиҙең яҡты исемен мәңгеләштереү буйынса бик күп эштәр башҡара. Үҙе тере саҡта 1999 йылда уға яҡташтары тыуған ауылында матур урында йорт һалып бүләк итә. «Атайымдың иң мөҡәддәс өс хыялы бар ине. Шуларҙың береһе тыуған төйәге Миңештегә ҡайтып, ҡартлығында ошонда …\nContinue reading ‘Тағы килер көҙҙәр… ә шуларҙың минһеҙ килер береһе бер ваҡыт’ »\nБыуын-быуын уҙһа ла, ил онотмаҫ даныңды!\nНаписал в 2 марта 2018, 12:03\nБуранғолов көндәре Мөхәмәтша Буранғолов – башҡорт халҡының ауыҙ-тел ижады өлгөләрен йыйыусы, уларҙы баҫтырырға әҙерләүсе мәшһүр ғалим, халҡыбыҙ яҙмышын һүрәтләгән пьесалар ижад итеүсе танылған драматург, йәмәғәт эшмәкәре булараҡ, милли мәҙәниәтебеҙҙә лайыҡлы урын алған арҙаҡлы шәхестәребеҙҙең береһе. Уның ижады уҡыусылар тарафынан мәктәп программаларында киң өйрәнелә.\nЫсын кеше, ысын шағир\nНаписал в 2 марта 2018, 11:38\n1 март – Күренекле әҙип, Салауат Юлаев исемендәге дәүләт премияһы лауреаты Хәким ҒИЛӘЖЕВтең тыуыуына – 95 йыл «Йәш төҙөүсе» гәзите. 1938 йылдың октябрь айында сыҡҡан һаны. «Комсомолдың ХХ йыллығы алдынан» тигән баш аҫтында ике авторҙың өс хәбәре баҫылған. Береһе – Бәләбәй педучилищеһында уҡып йөрөгән Таһир Ахунйәновтыҡы, ҡалған икәүһе – Хәким Ғиләжевтеке. Ул Дәүләкән педучилищеһындағы хәлдәр …\nContinue reading ‘Ысын кеше, ысын шағир’ »\nНаписал в 2 марта 2018, 11:26\nБеҙҙә лә Башҡортостандың халыҡ шағиры Назар Нәжмиҙең тыуыуына 100 йыл тулыуға арналған кисә үтте. Ҡунаҡҡа 102-се башҡорт гимназияһы уҡыусылары саҡырылғайны. Китапханасы Зөһрә Марат ҡыҙы Мөхәмәтова әҙиптең биографияһына байҡау яһап, уның ғаиләһе, тормошо, ижады хаҡында бай мәғлүмәт еткерҙе. Шулай уҡ күргәҙмәгә ҡуйылған китаптар, уларҙың йөкмәткеһе хаҡында ла ҡыҫҡаса таныштырҙы. Кисәнең ҡунағы, Шашка федерацияһы башҡарма комитеты ағзаһы …\nContinue reading ‘Бөйөклөгөң беҙҙең йөрәктә’ »\n«Бөтәһе лә һуңлап килде миңә…»\nНаписал в 16 февраля 2018, 09:23\nРеспублика халҡы Башҡортостандың халыҡ шағиры Назар Нәжмиҙең тыуыуына 100 йыл тулыуын билдәләне. Ошо айҡанлы беҙҙең Белорет ҡалаһының Дауыт Юлтый исемендәге китапханаһы бөйөк ил улының юбилейына арнап «Шағир һәм заман» тип аталған хәтер аҙналығы ойошторҙо. Ул 24 ғинуарҙан 6 февралгә тиклем барҙы.\nМостай йәшәй беҙҙең йөрәктәрҙә\nНаписал в 27 октября 2017, 10:26\nБашҡортостандың халыҡ шағиры Мостай Кәримдең тыуыуына 98 йыл тулыу айҡанлы баш ҡалабыҙҙа күп кенә саралар ойошторолдо. Шуларҙың береһе уның исемен йөрөткән самолётты ҡаршы алыу булды. Мәскәүҙәге Шереметьево аэропортынан тәүге рейсын яһаны ул. Ғөмүмән, бөйөк башҡорт шағирының исемен мәңгеләштереү йәһәтенән күп нәмә эшләнә. Мәҫәлән, Мәскәүҙә бер урамға уның исемен ҡуштылар. Ҡабарҙы-Балҡар Республикаһында, Ҡырғыҙстанда тау түбәләрен уның …\nContinue reading ‘Мостай йәшәй беҙҙең йөрәктәрҙә’ »\nНаписал в 29 сентября 2017, 08:20\nБашҡортостандың халыҡ шағиры, Салауат Юлаев исемендәге дәүләт премияһы лауреаты Абдулхаҡ Игебаевтың арабыҙҙан китеүенә бер йыл үтеп китте. Мөхәббәт һәм изгелек йырсыһы, йөҙҙән ашыу шиғыр һәм поэма авторының әҫәрҙәре урыҫ, татар, яҡут, ҡаҙаҡ телдәренә тәржемә ителде. Байтаҡ шиғырҙарына көй яҙылды, күптәре ысын мәғәнәһендә халыҡ йырына әйләнде. Башҡорт әҙәбиәтенең классигы киләсәк быуынға бай шиғри мираҫ ҡалдырҙы. Үҙенең …\nContinue reading ‘Күк Ирәндек йырсыһы’ »\nУл бар ерҙә ҡояш көлдө\nНаписал в 2 июня 2017, 10:30\nӘминә Йәнбирҙина, Гүзәлиә Мәҡсүтова, Нурзилә, Рәмилә Байгилдиналар, Айгөл һәм Ильяс Кучекаевтар, Гөлшат һәм Айтуған Таштимеровтарҙы сәхнәгә саҡырҙылар. Бөгөн уларға уҡыуҙағы һәм спорттағы уңыштары өсөн күренекле яҡташтары – яҙыусы, Салауат Юлаев исемендәге дәүләт премияһы лауреаты Динис Бүләковтың премиялары тапшырылды.\nХалыҡ шағиры иҫтәлегенә\nНаписал в 17 марта 2017, 09:42\nБеҙ ҙә Рәми Ғариповтың тыуыуына 85 йыл тулыуҙы билдәләнек. Гимназиябыҙҙа халыҡ шағирының тормошона һәм ижадына арнап стена гәзите сығарҙыҡ, һүрәт төшөрөү, кроссворд төҙөү, реферат, презентация әҙерләү, инша яҙыу, шиғыр һөйләү, йыр башҡарыу кеүек ижади конкурстар үтте. Уларҙа барлығы 100-ҙән ашыу уҡыусы ҡатнашты. Асыҡ синыф сәғәттәре, дәрестәр ҙә уҙғарылды. V «А», VI «А», VII «А», VIII …\nContinue reading ‘Халыҡ шағиры иҫтәлегенә’ »


Ғизәтуллин Рәхмәтулла Ғибәт улы\n“ЕҢЕҮСЕЛӘР ГАЛЕРЕЯҺЫ” - «ГАЛЕРЕЯ ПОБЕДИТЕЛЕЙ»\nАтайым - ҒИЗӘТУЛЛИН РӘХМӘТУЛЛА ҒИБӘТ УЛЫ. Һуғышты 9-сы десант армияһының 18-се бригадаһында башлай. Унан Карелия фронтында була. 1944 йылда ҡаты яраланып һәм контузия алып, госпиталдә дауалана. Һауыҡҡас, Көнбайыш фронтына оҙатыла. Балатон күле янында минаға эләгеп, икенсегә аяғынан яралана. Ул ваҡытта подполковник Коваленконың элемтәсеһе була.\nҺуғышта Дан ордены, “Батырлыҡ өсөн”, “Яуҙа күрһәткән ҡаһарманлығы өсөн” миҙалдары менән наградлана. 1945 йылдың 25 мартында Будапешт ҡалаһын азат итеүҙә ҡатнашҡаны өсөн И.Сталиндың Рәхмәт хатына лайыҡ була. Һуғышта яҡташтары Фәрит Ғәлин (Мәләүез ҡалаһынан), Рафиҡ Исмәғилев (Өфөнән), Ғилман Яҡупов (Өфө) менән бергә була. Еңеү көнөн – 9 Майҙы Брно ҡалаһында ҡаршылай. Һуғыштан һуң ул Балтик буйында хеҙмәт итеп, тыуған яғына 1949 йылдың декабрендә генә ҡайта.\nӘсәйемә – Дағия Хафиз ҡыҙы Кәлимуллинаға өйләнеп, биш ҡыҙ һәм өс малай үҫтереп, матур тәрбиә биреп, юғары уҡыу йорттарында уҡытып, һәр береһенең үҙ һуҡмағын табышырға ярҙам иттеләр. Атайым тыуған ауылы Аҫҡарҙа 50 йылға яҡын ветеринар булып эшләне, уның изгелеген күрмәгән, ҡул көсөн татымаған ауылдашы ҡалмағандыр, моғайын.\nБөйөк Еңеүҙең 40 йыллығына арнап 1986 йылдың 23 октябрендә “Совет Башҡортостаны” гәзите яу ҡаһармандары хөрмәтенә осрашыу ойоштора. Байрамда атайым яуҙаштары, шулай уҡ бөйөк яҙыусылар һәм фронтовиктар Мостай Кәрим, Назар Нәжми һәм данлыҡлы осоусы, ике тапҡыр Советтар Союзы Геройы Муса Гәрәев менән фотоға төшәләр.\nБашҡортостандың атҡаҙанған матбуғат һәм киң мәғлүмәт хеҙмәткәре,


Маҡсаттары кеше үлтереү булған\nТәфтиш комитеты инкассаторҙарға һөжүм ойоторған ағалы-ҡустылыларға ҡарата енәйәт эшен тикшереүҙе тамамланы. Материалдар бөгөн судҡа тапшырылды\nХәтерегеҙгә төшөрәбеҙ былтыр август айында 20 һәм 25 йәштәрҙәге ирҙәр Сбербанк хеҙмәткәрҙәрен үлтереү һәм талау маҡсатында бронеавтомобилде эҙәрлекләй. Сираттағы банкоматты хеҙмәтләндергән мәлдә һөжүм итеүселәрҙең береһе биҙрәгә ҡойолған яғыулыҡты инкассаторҙарға һирпә, икенсеһе уларҙың өҫтөнә ут төртә. Көслө ялҡын енәйәт ҡылыусыларға 3 миллион һум самаһы аҡса һалынған муҡсаны урларға мөмкинлек бирмәй. Ваҡиғала һәләк булған инкассатор үҙ кәүҙәһе менән коллегаһын ышыҡлай. Әле тикшереү тулыһынса асыҡланған. Материалдар судҡа тапшырылған.


Башҡортостандан сыҡҡан Советтар Союзы Геройҙарының иҫәбе тағы берәүгә артты\nУл Дәүләтов Бакир Рәхим улы, Башҡортостандың Благовар районынды тыуып үҫкән яҡташыбыҙ 1936 йылда Тажикстанға күсеп киткән була, һуғышҡа ла шунан алына.\nБакир Рәхим улы Дәүләтов фронтҡа 1941 йылда уҡ китә, 112-се Башҡорт кавалерия дивизияһы составында һуғыша. Белорусияны, Польшаны азат итеүҙә ҡатнаша. Ҡаһарман яугир 1944 йылда ҡаты яраланып госпиталгә эләгә, ике аяғын юғалта, Еңеү яҙын да дауаханала ҡаршы ала. Һуғыштан һуң Бакир Рәхимов Тажикстанда төпләнә, колхоз рәйесе булып эшләй. Яҡташыбыҙ 1982 йылда вафат була. Әле Герой йәшәгән Турсонзаде ҡалаһы мәктәптәренең береһенә Бакир Рәхимовтың исеме бирелгән. Дәүләт Думаһы депутаты Сәлиә Мырҙабаева ошо көндәрҙә Тажикстанға эш сәфәре менән барғанда Геройҙың ҡәберендә була. Сәлиә Шәрифйән ҡыҙы Бакир Рәхимовҡа бюст ҡуйыу өсөн матди ярҙам күрһәтә, шулай уҡ депутат ике аралағы бәйләнештәрҙе нығытырға кәрәк тип иҫәпләй.


Дәүләт мөлкәтен һатыуҙан һәм файҙаланыуҙан Республика бюджетына керем – 24 миллиард һум // Иҡтисад | новости башинформ.рф\nДәүләт мөлкәтен һатыуҙан һәм файҙаланыуҙан Республика бюджетына керем – 24 миллиард һум\n17:09, 21 февраля 2014 Иҡтисад\nБашҡортостандың Ер һәм мөлкәт мөнәсәбәттәре министрлығы ведомствоның 2013 йылдағы эштәренең төп йомғаҡтарын уҡып ишеттерҙе. Министрлыҡ коллегияһының киңәйтелгән ултырышында республика Президенты Рөстәм Хәмитов ҡатнашты.\n— Ер һәм мөлкәт мөнәсәбәттәре министрлығы алып барған эш тотош республикабыҙ иҡтисадына тәьҫир итә. Уның эше һөҙөмтәлелегенән, ер һәм мөлкәт фонды менән сифатлы идаралыҡ итеүҙән күп нәм тора, — тине Рөстәм Хәмитов. — Бюджет табышлылығын нығытыу өлөшөндә Ер һәм мөлкәт мөнәсәбәттәре министрлығы яҡшы эшләргә тейеш. Һеҙ күп булмаған республикабыҙ бюджетын тултырыусыларҙың береһе булып тораһығыҙ. Әммә әлегә был өлөштә бөтә эштәр ҙә уңышлы хәл ителмәй. Һеҙҙең эшегеҙҙең күп кенә йүнәлештәрендә етешһеҙлектәр ҡала әле.\n— Ер һәм мөлкәт мөнәсәбәттәре министрлығы былтыр республика һәм урындағы бюджет табышлылығын арттырыу өлөшөндә билдәле бер уңыштарға өлгәште. Дәүләт һәм муниципаль мөлкәтте файҙаланыуҙан һәм һатыуҙан республиканың берләштерелгән бюджетына 24 миллиард һум табыш ингән. Ул 2012 йылға ҡарағанда ике тапҡырға күберәк. Әммә иҫәпкә алырға кәрәк, был сумманың яртыһы – бер төркөм предприятиелар акцияларын һатыуҙан табыш. Беҙҙең өсөн булған ресурстарҙы уйлап, һөҙөмтәле файҙаланыуҙан табыш үҫешен тәьмин итеү мөһим. Бындай үҫеш өсөн беҙҙең резервтар, һис шикһеҙ, бар, — тип билдәләне Рөстәм Хәмитов.\nПрезидент билдәләүенсә, һуңғы өс йылда БР Контроль-иҫәп палатаһы дәүләт мөлкәтен, ер участкаларын һәм республиканың өлөшөн, 4 миллиард һум самаһы суммаға, файҙаһыҙ ҡулланыуҙы асыҡланы. Бынан тыш, БР Дәүләт милкенең реестр иҫәбе һәм уны алып барыу тәртибен, 20 миллиард һумдан ашыу суммаға, боҙоу асыҡланған.\nБөгөнгә мөһим бурыстарҙың береһе – дәүләт унитар предприятиелары иҫәбен оптималләштереү. Бына шулай, 2013 йылда ошондай 163 предприятие бөтәһе 100 миллион һум эшләгән.\n— Дәүләт унитар предприятиеларының ағымдағы эшенә анализ яһаясаҡбыҙ, уларҙы функция ҡарағанлыҡтары буйынса төркөмләштерәсәкбеҙ, һәр төркөм предприятие өсөн һөҙөмтәлелек критерийҙарын билдәләйәсәкбеҙ, — тип хәбәр итте республиканың ер һәм мөлкәт мөнәсәбәттәре министры Евгений Гурьев.\nКоллегия ултырышында хәбәр итеүҙәренсә, Башҡортостандың ер фонды хәҙер 14294,7 мең гектар тәшкил итә. Республика, урындағы үҙидара органдары менән берлектә, 6242,1 мең гектарҙан ашыу ер участкаһына ҡарата ер ресурстары милекселәре хоҡуҡтарын һәм ер төҙөлөшө өлкәһендә функцияларҙы тормошҡа ашыра. Был дөйөм төбәк ер фонды майҙанының 43 проценты.\n2013 йыл йомғаҡтары буйынса республиканың тупланған бюджетына ер участкаларын ҡуртымға биреүҙән 5353,9 миллион һум күләмендә табыш күсерелгән. Уларҙан Башҡортостан бюджетына 1181,6 миллион һум, муниципаль берәмектәр бюджетына 4172,3 миллион һум кергән.\nДөйөм алғанда 2013 йылда ер участкаларын һатыуҙан берләштерелгән бюджетҡа 962,2 миллион һум күсерелгән. Уҙған йыл менән сағыштырмаса, алған табыш күләме сиреккә тиерлек үҫкән. Бөтәһе былтыр ер менән файҙаланыуҙан һәм уны һатыуҙан төбәктең тупланған бюджетына 6316,1 миллион һум кергән.\nРеспублика башлығы билдәләүенсә, ниһәйәт торлаҡ төҙөлөшө өсөн ер участкалары бирелә башланы. Башҡортостанда күберәк төҙөй башланылар. Шул иҫәптән социаль торлаҡ та. Миҫалға, тик Өфөлә генә былтыр 100 мең квадрат метр самаһы бындай торлаҡ файҙаланыуға тапшырылды. 2013 йылда Башҡортостанда бөтәһе 2,5 миллион квадрат метр торлаҡ һалынған.\n— Өфө 1 миллион квадрат метр торлаҡҡа яҡынлаша – был һуңғы 20 йылда иң ҙур һан, — тип билдәләне Рөстәм Хәмитов.\nПрезидент фекеренсә, бындай торлаҡ төҙөлөшө үҫешенә, шул иҫәптән, ер участкалары бүлеү һөҙөмтәһендә өлгәшеп булды. Ер алыусылар иҫәбендә – күп балалы ғаиләләр һәм зәғиф бала тәрбиәләүсе ғаиләләр. Ике йыл эсендә ер участкалары алыуға бында 25 мең ғаилә сиратҡа торҙо, 13,5 меңдән ашыуы уларҙың милекселәре булды.\nШул уҡ ваҡытта 2013 йылда өс һәм унан да күберәк балалы йәки зәғиф бала тәрбиәләүсе 7,4 меңләп ғаилә ер участкалары алды, тип билдәләнеләр БР Ер һәм мөлкәт мөнәсәбәттәре министрлығы коллегияһы ултырышында.\nТеги: бр президенты,ер һәм мөлкәт министрлығы,эш йомғаҡтары


21 октябрҙә "Республика Башкортостан" гәзитенә 100 йыл тула.\nБөгөн беҙ был гәзиттең сығанаҡтарында торған журналистарҙың\nбереһен хәтергә төшөрөп үтәсәкбеҙ.\n1923 йылдың бишенсе майында "Власть труда" гәзитендә Иван\nНедолиндың "Мин нисек журналист булдым" мәҡәләһе баҫыла. Авторҙың исеме уҡыусыларға яҡшы билдәле була. Гәзиттә көн һайын тип әйтерлек "Ив. Недолин" ҡултамғаһы аҫтында мәҡәләләр, һүрәтләмәләр сыға. Уның тематика төрлөлөгөнә хайран ҡалырға мөмкин.\nБына уның яҙған ҡайһы бер материалдары: "Ҙур эш башҡарыусы бәләкәй кешеләр тураһында" ( ауыл мәғрифәтселәре), "Мәрфуға - кооператор", "Крәҫтиәндәрҙең үҙ - ара ярҙамы", "Туҡымалар ҡалаһы", "Смотрҙа" (стена гәзиттәре күргәҙмәһе) һәм башҡалар . Иван Петрович 1892 йылдың 17 октябрендә Бурун ауылында донъяға килә. Кирбес заводы эшсеһенең ғаиләһендә ун бер бала\nбула. Иван ун биш йәшендә Стәрлетамаҡ типографияһында хәреф йыйыусы ярҙамсыһы булып эшләй башлай. Үҙ ирке менән Ҡы ҙыл Армия сафтарына алына. 1918 йылда отряд командиры булып хеҙмәт итә, Василий Блюхерҙың Уралдағы героик рейдында ҡатнаша.\nГраждандар һуғышы осоронда тағы ла Стәрлетамаҡ типографияһында эшләй. Ҡурғаш һәм буяу еҫе менән һуғарылған типография аша егет журналистар донъяһына барып эләгә. Үҙенең тәүге аҙымдары тураһында ул юмор менән яҙа: "Тәүге\nмәҡәләмде баҫтылар, хатта гонорар ҙа алдым - өр яңы, ялтыра п торған илле тин. Уны ҡомартҡы итеп һаҡларға ла теләгәйнем. Әммә метранпаж уны мөһимерәк нимәгә тотонорға мөмкинлегенә ы шандырҙы..."\n1923 йылда Иван Недолин "Власть труда" гәзитенә килә ( ҡайһы бер тикшеренеүселәр яҙыуынса "Советская Башкирия" гәзитенә түгел). Корреспонденция, очерктар, һүрәтләмәләрҙән журналист аҡрынлап хикәйәләр һәм повестарға күсә. Уның "Блюхер рейды", "Артылыш" китаптарынан өҙөктәр "Власть труда" һәм "Красная Башкирия" гәзиттәрендә баҫыла.\nИван Петрович гәзит мөхәрририәттәренең эшен яйға һалыуҙан\nтыш, байтаҡ йәш гәзит хеҙмәткәрҙәрен дә тәрбиәләй. "Унан өйрәнеүе еңел ине, - тип хәтерләй уҡыусыһы Евгений Киселев. - Кешеләргә ҡарата бик иғтибарлы булды. Минең өсөн дә күп ни мә эшләне.\nМин мөхәрририәттә эшсе - ауыл хәбәрсеһе ( рабселькор) инструкторы булып эшләй инем. Нисектер ауылдарға сығырға тура килде һәм мин материалымды ауыл хужалығы бүлегенә\n( мөдире Иван Петрович) индереп бирҙем.\nМатериал уға оҡшағандыр, күрәһең, Недолин мөхәррир Чернявскийҙан мине үҙенең бүлегенә күсереүен һораны. Һәм бер көнө:\n- Һиңә Мәсәғүт совхозына уңыш йыйыу барышын һүрәтләргә\nбарырға тура килер, - тине.\n- Совхоз - механикалаштырылған хужалыҡ, ә мин техниканы бөтөнләй белмәйем.\nМин тракторҙар һәм комбайндарҙың маркалары буйынса дәреслектәр алдым, әммә уларҙың кәрәге булманы. Недолинға\nдеталдәрҙең чертеждарын күрһәттем һәм:\n- Бына уларҙы үҙ ҡулыңда тотоп ҡараһаң икән, - тинем.\n- Быны эшләүе ҡыйын түгел, Аксаков, 6 адресы буйынса бар, унда машина - трактор станцияһы бар, килешерһегеҙ. Әлегә ваҡыт бар.\nМин станция директоры Тимофев менән сәғәт етенән төшкә тиклем уларҙа, көндөң икенсе яртыһын - мөхәррирәттә эшләргә һөйләштем. Эште деталдәрҙе йыйыуҙан башланым, тиҙҙән инде тракторҙы ла үҙләштерҙем.\nУның ҡарауы совхозға барғанда, техниканың нимә икәнлеген\nБер көндө Недолин әйтә:\n- Һиңә Бүздәк районының "Коммуна" колхозына барып, йорт ҡуяндары тураһында яҙырға кәрәк буласаҡ.\n- Иван Петрович, - тием мин. - Мин үҙ ғүмеремдә ҡуяндарҙы күргәнем юҡ.\n- Улай икән, Башнаркоземға бар, өйрәтерҙәр. Тик башта ним ә\nөсөн кәрәклеген аңлат.\nКиттем Наркоземға. Кәрәкле бүлекте таптым, үтенесемде әйттем. Ваҡ малсылыҡ бүлеге начальнигы йорт ҡуяндары тураһында тотош бер лекция уҡыны, кәрәкле әҙәбиәт менән\nтәьмин итте, артабан ҡала ситенә, ҡуяндар аҫрау урынына алы п китте. Унда инде мин һәр бер ҡуянды ҡолағынан күтәреп ҡара й алдым.\n"Коммуна" колхозы тураһында бына тигән очерк килеп сыҡты.\nХатта ферма мөдиренә төрлө яҡтан хаттар килә башланы, ә миң ә тағы бер тапҡыр ошо уҡ тема буйынса сығыш яһарға тура килд е". "Власть труда" һәм "Красная Башкирия" гәзиттәрендә И ван Недолин 1937 йылға тиклем эшләй. Репрессияға эләгә.\n"Был юлдар Башҡортостан эшселәренә, Белорет металсыларына, Красноусол быяласыларына, Блюхер һәм Кашириндарҙың ҡыҙыл пар тизандар армияһы пролетарҙарына арнала", - тип яҙа ул "Блюхер рейды" китабында. "Артылышта" баш һүҙ урынына "Ун һигеҙенсе йылда ысынбарлыҡта булған ваҡиғалар һәм кешеләр тураһындағы был яҙмалар Советтар Союзы Маршалы Василий Константинович Блюхерға арнала", - тип яҙылған.\nОшо яҙмалар Иван Недолиндың башына етәлер ҙә инде, күрәһең. 1937 йылда хәрби етәкселәр Блюхер һәм ағалы - энеле\nКашириндар репрессияға эләгә. Недолин шулай уҡ. Әммә тере ҡала. Тыуған яғына әйләнеп ҡайта. Һуңғы йылдарында китап нәшриәтендә эшләй. "Башҡортостанда осрашырға тура килгән урыҫ яҙыусылары араһында Иван Недолин иң күренекле фигура булды, - тип хәтерләй шағир Василий Трубицын. - Журналистар уның хаҡында "бына тигән журналист", ә яҙыусылар "Недолин -\nысын яҙыусы" тиҙәр. Быға тағы ла Иван Петровичтың намыҫлы, тыныс һәм баҫалҡы кеше булыуын, үҙен граждан ите п тәрбиәләгән, артабан ғына яҙыусы ҡәләменә тотоноуын өҫтәһәң, яҙыусының, бәлки, тулы булмаған, әммә дөрөҫлөккә та п килгән портреты барлыҡҡа килә".\nИван Недолин ғәҙел реабилитациялау көнөнә тиклем йәшәй алмай. Ул 1947 йылдың 5 мартында вафат була, Мәскәүҙә ерләнгән. Стәрлетемаҡта, Шепелюк урамы, 28 адресы буйынса урынлашҡан йорт ҡына яҙыусы тураһында хәтерләтә.


Мәшғүллек хеҙмәте хәбәр итә | «Ашҡаҙар» радиоhы сайты\nҺуңғы һайланма тикшереү мәғлүмәттәре буйынса, Башҡортостанда эшкә һәләтле йәштәге халыҡ һаны — 1,955 миллион кешенән ашыу. Февралдә республикала уртаса хеҙмәт хаҡы 30 411 һум булған, тип хәбәр итә Башҡортостандың Хеҙмәт министрлығы.\nХалыҡ-ара хеҙмәт ойошмаһы стандарттары буйынса иҫәпләүҙәргә ярашлы, әле Башҡортостанда 105,4 мең эшһеҙ бар. Ошо уҡ ойошма методологияһы буйынса, эшһеҙлек кимәле 5,4 процентҡа тиң.\nМәшғүллек хеҙмәтенең рәсми мәғлүмәттәренә ҡарағанда, ағымдағы йылдың апрель аҙағына Башҡортостанда 21,2 мең теркәлгән эшһеҙ һәм 48,5 мең буш эш урыны иҫәпләнгән.\nХеҙмәт баҙарындағы көсөргәнешлек коэффициенты, йәки эшһеҙ граждандарҙың вакансиялар һанына нисбәте 0,5-кә тиң булған.\nАпрелдә республикала теркәлгән эшһеҙлек кимәле 1,06 процент тәшкил иткән.\nДөйөм алғанда, 2018 йылдың тәүге дүрт айында эшкә урынлашыуға бәйле 19,7 мең самаһы кеше мәшғүллек хеҙмәтендәге теркәү иҫәбенән төшкән. Ошо ваҡыт эсендә төбәктә 16 меңгә яҡын кеше эшһеҙ статусын алған


Шал байрамы була, һөйөнсө!\n8 Ноябрь 2019, 22:33\nБЕЛМӘЙ ҠАЛМАҒЫҘ! 23 ноябрҙә, Әсәйҙәр көнө алдынан, быйыл да "БАШҠОРТ ШӘЛЕ" байрамы уҙа. Конкурсанттар күрше-тирә өлкәләрҙән, райондарҙан да көтөлә. Мах бирмәйек, ейәнсуралар! Иң матур ҡул эштәрегеҙ менән рәхим итегеҙ район мәҙәниәт йортона! Ә түбәндәге риүәйәт һеҙҙе еңеүҙәргә рухландырһын! Ейәнсура яғында Һүрәм йылғаһы буйында берәүҙең ҡатыны бик оҫта шәлсе була. Килен булып килгән мәлендә ул арбала тик ултыра бирә – таянып төшөрлөк мөгөҙ көтә. Бейеме уға бер башмаҡ килтерә. Башмаҡ артынса күк дебетле йәш кәзә тәкәһе эйәреп сыға...\n23 ноябрҙә, Әсәйҙәр көнө алдынан, быйыл да "БАШҠОРТ ШӘЛЕ" байрамы уҙа. Конкурсанттар күрше-тирә өлкәләрҙән, райондарҙан да көтөлә. Мах бирмәйек, ейәнсуралар! Иң матур ҡул эштәрегеҙ менән рәхим итегеҙ район мәҙәниәт йортона! Ә түбәндәге риүәйәт һеҙҙе еңеүҙәргә рухландырһын!\nЕйәнсура яғында Һүрәм йылғаһы буйында берәүҙең ҡатыны бик оҫта шәлсе була. Килен булып килгән мәлендә ул арбала тик ултыра бирә – таянып төшөрлөк мөгөҙ көтә. Бейеме уға бер башмаҡ килтерә. Башмаҡ артынса күк дебетле йәш кәзә тәкәһе эйәреп сыға, мәүеш башмаҡты ситкә һөҙөп ебәрә лә үҙе киленгә ҡаршы ынтыла. Малҡайҙың шуҡлығына хайран ҡалып, йәш килен уның муйынына таҫма бәйләй, майлы көлсә бүлеп ҡаптыра. Тәкәнең ҡоростай ҡаты һәм көслө мөгөҙөнә таянып, былай булғас, шартлатып донъя көтәм, тип уйлап-ниәтләп килеп төшә килен, айыры тояҡлы бүләккә бик риза була. Бер-ике йыл үтеүгә уның кәртәһе тулы кәзә булып китә. Улар көмөштәй көләс, йәйғорҙай йәмле, ебәктәй еңел дебет бирә. Егәрле ҡатын бөтә ғаиләһе менән көнө-төнө баш күтәрмәй ҡыш буйы дебетте эш итә – күҙ яуын алырҙай, йырға һалып йырларҙай шәлдәр бәйләй. Кәзәне бөтөрөү, шәхси хужалыҡты ҡоротоу буйынса аҙаплы сәйәсәт был төпкөлгә лә ябырыла. Колхоз председателе йыйылыш яһап, иртәгә ауылда бер кәзә лә ҡалмаһын, көтөүлектәр колхоз малы өсөн генә тейеш, ҡарағыҙ уны, тип янап, бөтә ауылды хәсрәткә һала. Закондың ҡырыҫ сағы, колхоз эшенә аяҡ сала, ҡамасау һала, тип, баяғы түрәкәй кәзәгә ҡаршы һуғышты шул тәкәнән башлай. Көтөү башында эре генә ҡайтып килгән күк тәкәне атып йыға. Мал ҡото булған тәкәһе әрәм булғанға бик әсенә, бик уфтана хужабикә һәм бер уй уйлай. Тәкәне тау башына сығарып ерләй. Яҙҙан көҙгәсә кәзә малы таштан-ташҡа ирәйеп һикереп йөрөгән тау ҡырлаһын Күк тәкә һырты тип әйтеү шунан ҡала. Ил башлыҡтары бойороғо менән йорт кәзәләре бер нисә көндә кәртә-ҡураларҙан көтөүе-көтөүе менән юҡҡа сыға. Әлеге ҡатын йәһәтләп оло юлға сыға. Юлдан уҙып барған машиналарҙың береһен тотоп, өгөтләп, Ырымбур өлкәһенә ҡараған Һарыҡташ станцияһындағы знакумына күстәнәс ебәрә. Ике ҡытай тоғона иң яҡшы дебетле кәзәһен һәм кәзә бәрәстәрен һалып, йәшереп кенә тейәп оҙата ул урыҫ белешенә. Сәләмен дә күндерә: ”Это не коза, это алтын. Не резать, не убить, а то беда будет... Пять лет жди. Сколько коза будет, столько алтын будет”. Шулай итеп, ауылдар кәзәләрҙән “азат ителә”. Тау текәләре, һырттары, кәзә һуҡмаҡтары бушап ҡала, уларҙы таш ҡаплай, үлән баҫа, татлы һәм файҙалы тау үләндәре – әтмәкәй, селе йыуаһы, ҡуян кәбеҫтәһе, ҡуҙғалаҡтар – кәзә яратҡан йәшел витаминдарҙан кешеләр ҙә мәхрүм була. Ҡулы эш һорап, күңеле кәзәне һағынып, шәл оҫталары бойоғоп ҡала. Кәзәгә ҡаршы “яу” бер нисә йылдан баҫыла төшә, баяғы ҡатын Һарыҡташҡа юллана. Бер трактор араһына тейәп егерме ике баш кәзә тейәп алып ҡайта ул, ниндәй генә алтындарын биреп знакумын ризалатҡандыр, әммә ауылда йәнә матур көмөш дебетле кәзәләр үрсеп китә. Ҡот кире ҡайта”.


Каталог аккумуляторов для автомобилей и мотоциклов в Екатеринбурге\nВсе ул. Гагарина, 27 ул. Шефская, 2а ул. Черепанова, 23 ул. Саввы Белых, 2 ул. Белореченская, 23/1 ул. Космонавтов, 62 ул. Краснолесья, 123 ул. Донбасская, 4 ул. Крауля, 56 ул. Селькоровская, 1 Березовский тракт, 4/1 Шефская 2а/1\nАнтифриз X-Freeze Антифриз BLUE (голубой -45) 5кг\nАнтифриз X-Freeze Антифриз BLUE (голубой -45) 1кг\nАнтифриз X-Freeze Антифриз GREEN (зеленый -40) 5кг\nТосол Felix Тосол -40 ТС Стандарт 1кг\nАнтифриз X-Freeze Антифриз GREEN (зеленый -40) 1кг\nТосол Felix Тосол -40 ТС Стандарт 5кг\nТосол Полярник Тосол-40 5кг\nАнтифриз X-Freeze Антифриз RED (красный -40) 5кг\nТосол Полярник Тосол-40 10кг\nАнтифриз X-Freeze Антифриз RED (красный -40) 1кг